**“Милли тормыш һәм дин”**

**VIII Бөтенроссия татар дин әһелләре форумы**

*(Г.Камал исемендәге Татар дәүләт Академия театры)*

**19.05.2017 Казан шәһәре**

**ПЛЕНАР УТЫРЫШ**

*Алып баручы:* ***Рәфыйк Мөхәммәтшин -*** Россия Ислам институты ректоры, Бөтендөнья татар конгрессы Бюросы әгъзасы, Бөтендөнья татар конгрессы каршындагы Дини оешмаларның эшчәнлеген координацияләү Советы рәисе.

**Рәфыйк Мөхәммәтшин:** Бисмилләәһир-рахмәәнир-рахииим. Әссәләмәгәләйкүм, хөрмәтле хәзрәтләр! Утырышыгыз. Эшебезне башлап җибәрәбез. Форумда катнашучы мөхтәрәм дин кардәшләребез һәм килгән кунаклар! Һәммәгезне дә тарихи Казаныбызда сәламлибез! Ерак юлларны якын итеп килүегез өчен рәхмәт әйтеп, эшебезне башлап җибәрик. Бүгенге чарада Татарстан Республикасы Президенты Аппаратының хезмәткәрләре, хөкүмәт әгъзалары, Дәүләт Советы депутатлары, җәмәгать эшлеклеләре, татар зыялылары, дин әһелләре, Татарстан Республикасы һәм Россия Федерациясенең 68 төбәгеннән 957 делегат катнаша.

Безнең Форумда Татарстан Республикасы Диния нәзарәте рәисе, мөфти *Камил хәзрәт Сәмигуллин*, Россия мөселманнары Үзәк Диния нәзарәте рәисе, мөфти *Тәлгать хәзрәт Таҗетдин,* Россия мөфтиләр шурасы рәисе урынбасары, Россия мөфтиләр шурасы аппараты җитәкчесе, Мәскәү өлкәсе имам-мөхтәсибе *Рушан хәзрәт Аббясов* катнаша.

Мөхтәрәм милләттәшләр, дин кардәшләребез, форумда катнашучылар, үзебезнең җыелышыбызны, гадәт буенча, Коръән сүрәләре белән башлап җибәрербез. Коръән уку өчен мөнбәргә Татарстан Республикасы Яшел Үзән имам-мөхтәсибе Габделхәмит хәзрәт Зиннәтуллинны чакырабыз.

**Габделхәмит хәзрәт Зиннәтуллин**  **Коръән сүрәсен укый.**

**Рәфыйк Мөхәммәтшин:** Форумда катнашучы хөрмәтле дин әһелләре! Билгеле булганча, форум эшен кичә башлап җибәрде. Без 4 секциягә бүленеп, үзебезне борчыган мәсьәләләр хакында фикер алыштык. Бүгенге форумның пленар утырышы ике өлешкә бүленгән. Аларның икесе дә биредә Г.Камал исемендәге Татар дәүләт Академия театрында үтәчәк. Беренче өлешне без 11.30 сәгатьтә төгәлләргә тиешбез. Пленар утырышыбызның дәвамы Татарстан Республикасы Президенты катнашында 16.00 башланып, 17.30 сәгатькә хәтле барачак. Форумның тулы программасы һәрберегезгә таратылды.

Хәзер чыгышларга күчәбез. Без сезнең белән регламент турында сөйләшергә тиешбез. Чыгыш ясарга теләүчеләр шактый күп. Шуны истә тотып, 5-7 минут дип билгеләсәк, ничек карыйсыз? Каршылар юкмы? Чыгыш ясаучылар каршы түгелме? Алай булгач тавышка куеп тормыйм. Каршылар булмагач, килешәбез.

Әйдәгез, Форум эшен башлап, сүзне Сарытау өлкәсе мөселманнары Диния нәзарәте рәисенең беренче урынбасары, Сарытау өлкәсе Энгельс шәһәре мәхәлләсе имам-хатыйбы **Рушан хәзрәт Сәйфетдиновка** бирәбез. Рәхим итегез!

**Рушан хәзрәт Сәйфетдинов:** Әгүүзү билләәһи минәш-шәйтаанир-раҗиим. Бисмилләәһир-рахмәәнир-рахиим. Хөрмәтле дин әһелләре, милләттәшләрем! Бүгенге җыелышыбызда без сезнең белән төрле төбәкләрдән, төрле өлкәләрдән килдек. Үзебезнең хезмәт күрсәтә торган юлларыбызда йөргәндә дә төрле Диния нәзарәтләрендә яшибез. Алай булса да безнең дин һәм милләт саклау вазыйфаларыбыз бары бергә килә. Кая гены. Кемгә генә, нинди мөфтияткә генә лаеклы булмасак та, безнең хезмәтебез бер юлда булырга тиешле.

Россия җирендә яшәгәндә без тырышабыз, әлбәттә, Россиянең дә законнарын алып барырга. Кызганычка каршы, эчне пошыра торган хәл шул – безнең юристлар бик яхшы белемле һәм дин өчен, милләт өчен кайгырта торган юристларыбыз өстә, Мәскәүдә булсын, башка калаларда булганда да бик аз катнашалар. Шуның өчен бөтен Россиянең законнары РПЦ нигезендә тора.

Мисал өчен әйтим, былтыр перерегистрация үткәндә бер мәхәлләнең дә уставын регистрировать итмәделәр, әгәр дә ул РПЦдан килгән типовой устав сыйфатында булмаса. Аларның сүзләрен генә алыштырып, иерей урынына мөхтәсиб язсаң, настоятель урынына имам язсаң, приходской совет урынына члены махалли язсаң, шулай регистрацияне уздыралар. Төп нәтиҗәсе дә шул сүзләр белән алышына бит. Безнең Ислам дине нигезендә шура булырга тиешле. Шул Уставлар буенча шураның урыны юктыр.

Шуның өчен бөтен мәхәллә хезмәте правление өстенә генә ята. Шуның өчен безне шелтәләп, интернет буенча да күп кеше ишеткәндер “чалманосцы” диеп исем кушып, безне шулай шелтәләп өйрәтәләр. Чөнки Шура белән һәм халык белән аралашу бик әз.

Әгәр дә элек революциягә кадәр мәчетләребез мөселманнарның үзәге иде, бар тормышның үзәге иде, бүгенгесе көнне турыдан-туры гарәп теленнән “Мәчет” дигән сүзне тәрҗемәгә килгәндә, сәҗдә кыла торган урын диелә. Безнең мәхәлләдә яши торган кешеләребез дә прихожанга әйләнде. Килдең, укыдың, борылып киттең. Артык бернинди дә эш күрсәтелми. Калган мөселманнарыбызның тормышы урамда нинди тәртип белән бара, шул тәртип белән алып барыла. Мәхәллә һәм мәчет анда бернинди дә урын алмый.

Россия җирендә яши торган мөселманнарның тарихы бигрәк тә катлаулы. 14 мең ярым мәчеттән Совет заманында кырылып беткән. Урта гасырның уртасына бер йөзе дә җитмәде. Шуның өчен без уйларга тиешле, ә нәрсә белән безгә әби-бабаларыбыз динне җиткерде. Мәчетләр беләнме? Юк. Мәчетләр кырылып беткәч, халык та дингә игътибар бирмәскә тиеш иде. Юк бит. Безгә җиткерделәр. Бүгенгесе көнне, әлхәмдулилләһ, әкрен генә булса да дин әһелләребез дә күбәя, дин тотучыларыбыз да күбәя.

Нәрсә өчен соң? Менә шунда килеп чыга, безнең халкыбызда күркәм гореф-гадәтләр, яшерен рәвештә укыган никахларыбыз, балаларыбызны сөннәткә утырту, сөннәт туйлары, әйтмим инде мәеткә багышланган кичәләрне. Менә шунда аз гына булса да дин тәртипләре турында сүзне алып барганда, халкыбыз катнашуында сакланды динебез, безгә кадәр җитте.

Ә бүгенгесе көнне, кызганычка каршы, эшебез алга бик артык бармый. Нәрсәдән? Чөнки бүгенгесе көндә безнең дин әһелләребез, муллаларыбыз Ленин сүзенә кайтканда “страшно далеки они от народа” дигән кебек, халыктан ерак булдылар. Алар киләләр мәгълүматчы булып. Мәхәллә юктыр. Төп нәтиҗәсе мәхәлләнеке юктыр, күренми мәчетләребездә.

Әлхәмдулилләһ, бүгенгесе көнне мөмкинлек бар имамнар әзерләргә. Бездә дә, үзебезнең Россия җирендә дә, хәтта чит илдә дә. Чит илдән килгәннәр бик яхшы гарәпчә сөйлиләр. Үз телләрен белмиләр. Мин мишәр булсам да, мишәрчә аңлыйсыз бит? Ә аларда мишәр теле дә юктыр, Казан теле дә юктыр, әдәби тел юктыр. Гарәпчә сөйлиләр. Алай булса нишләргә? Урыс теленә күчәргә кирәк.

Картырак булган имамнарыбыз авыл җирендә яшәгәннәр, кайсылары чит илдә дә укымаган, курслар белән генә үзләренең белемен дәвам иткәннәр. Аларда җомга вәгазьләрен ничек төзиләр, Җәлил хәзрәтнең “52 җомга вәгазе” дигән китапны укыйлар да, бетте. Тормыш белән бәйле хәл юктыр. Җәлил хәзрәт яхшы тормыш белән бәйли үзенең авылын, үзенең туган җирендә, өлкәсендә булган затларны.

Бүгенгесе көнне карагыз, безнең мөселманнарда 55% артык никахлар аерыла. Гаилә төзелми. Нәрсәгә? Чөнки эш алып барылми өйдә. Без мәчеткә генә селтәдек тә, бик яхшы булыр иде, әгәр дә ике мәртәбә гает намазларына килсәләр. Ул да юк бит. Ә менә өйдә мәҗлес үткәргәндә кечесе дә, олысы да, ире дә, хатыны да шунда катнаша. Ишетәләр. Шуның өчен имамнарның бүгенгесе көнге вазыйфасы – халыкка чыгарга, халыкның өйләренә барырга, мәчеттә генә утырып торып, мәгълүматчы булмаска.

Бер тәкъдимем бар безнең шушы чараны әзерләүчеләргә. Бик яхшы эш, форумнарыбыз бигрәк күркәм. Әгәр дә резолюциясенә нәрсәдер керми калса да, иң югары бәясе очрашу, бер-беребез белән сөйләшү, бер чашка чәй эчүебез. Но шунда карарга кирәк, без монда киләбез дә, ул көн җомга көнгә туры килә. Күпчелек монда утырган кешеләр – имамнар. Ярый, шәһәр җирендә имамның урынбасары бар икән, җомганы үткәрәләр. Ә авылларда халкыбыз җомгасыз кала. Без монда Кол Шәрифкә барып җомганы укыйбыз. Ә мәхәлләбез нишли анда? Шуның өчен тәкъдим шундый, киләчәктә мөмкин булса, форумнарыбызны җомга көнне үткәрмәсәк иде. Шимбә, якшәмбе, дүшәмбе көнне яхшы булыр иде. Үзгә көннәр булса да, ярап торыр иде.

Мин беләм, Болгар җыены ял көне булырга тиеш. Ләкин җомганы калдырырга кирәк, имамнар үз мәхәлләсендә хезмәт күрсәтер өчен. Рәхмәт! Әссәләмәгәләйкүм үә рахмәтуллаһ үә бәракәтүһ.

**Рәфыйк Мөхәммәтшин:** Рәхмәт, Рушан хәзрәт! Чыннан да бик мөһим темаларны күтәрүдән башланды безнең беренче чыгыш. Монда инде имамнарның мәхәлләдә тоткан урыны, имамнарның мәчеттән тыш үзләренең эшчәнлеген киңрәк җәелдерү, имамнарның татар телен, гореф-гадәтләрен яхшы белү проблемасы, чыннан да, ул бик мөһим.

Мин инде әйтеп уздым, кичә без эшчәнлегебезне 4 секциягә бүлеп башлап җибәргә идек. Ул секцияләрдә безнең форумда катнашучыларыбызның күпләре үз фикерләрен әйттеләр. Бүген без ул секцияләргә кайбер нәтиҗәләр ясый башлыйбыз. Беренче булып сүзне кичә “Казан” милли мәдәният үзәгендә булган “Ислам дине һәм татар халкының милли үзенчәлеге” дигән секциягә нәтиҗәләр ясау өчен һәм үзенең фикерләре белән уртаклашу өчен сүзне Татарстан Республикасы Фәннәр академиясенең Татар энциклопедиясе һәм төбәкне өйрәнү институты директоры **Гыйләҗев Искәндәр Аяз** улына бирәбез. Рәхим итегез!

**Искәндәр Гыйләҗев:** Мөхтәрәм җәмәгать, хәерле иртәләр! Кичә милли мәдәният үзәктә “Ислам дине һәм татар халкының милли үзенчәлеге” дигән секциябез үзенең эшчәнлеген төштән соң алып барды матур гына. Менә шушы секциянең нәтиҗәләре турында сезгә мәгълүматны җиткерергә рөхсәт итегез.

Беренчедән, мин бераз үз фикерем белән уртаклашасым килә. Чыннан да, “Ислам дине һәм татар халкының милли үзенчәлеге” дигән мәсьәлә ул безнең милләтебез өчен аеруча әһәмиятле тема булып тора. Бу очракта без нәрсә турында уйланырга тиеш дип саныйм мин. Мин тарихчы буларак шушы фикерләр белән уртаклашам. Заманында Казан ханлыгы бетерелгәннән соң, безнең татар халкы үзенең шәһәр структурасын югалта. Безнең татар халкы 17 йөз ахырына үзенең феодаллар структурасын югалта.

Татар халкы, кызганычка каршы, бер катлы үсешкә дучар була һәм күпчелектә 100% диярлек авыл җирлегендә генә яши һәм игенчелек белән генә шөгыльләнә. Менә шушы авыр шартларда, димәк, шәһәр – ул халыкның мәдәниятен үстерә торган структура, җир биләүчеләр, феодаллар матди яктан җитлеккән катлау милләтнең рухи процессын үз кулында тота торган катлау. Алар булмаган вакытта милләтне саклау, милли мәдәниятне саклау, телебезне саклау, гореф-гадәтләребезне саклау, тарихыбызны саклауны үз өстенә дин әһелләре алган. Һәм менә бу безнең өчен зур бер үрнәк, гыйбрәт дип әйтә алам мин. Чөнки 17-18 йөзләрдә дин әһелләре милләтебезне, милли үзаңыбызны саклап калганнар.

Шуңа күрә без бүген шулай ук элекке традицияне искә төшереп, безнең хөрмәтле имамнарыбызга, хөрмәтле дин әһелләребезгә ышаныч белдерәбез. Һәм милләтебезне саклауда дин әһелләре зур өлеш кертерләр дип ышанабыз. Шушы тематика буенча безнең кичәге утырыш булды. Безнең гомумән бүгенге мәҗлесебез дә шушы темага багышланган бит.

Дин әһелләре милләтне саклауга, милли үзаңыбызны саклауга нинди өлеш кертә алалар? Кичәге чыгышлар, минемчә, бик эчтәлекле булды. Әлбәттә, борчулы мизгелләр дә булды инде. Ансыз булмыйдыр. Кызганычка каршы, безне барыбызны да борчый торган мәсьәләләр әле шактый. Ләкин шул ук вакытта өметле, бик матур эчтәлекле чыгышлар да булды.

Безнең форумда катнашучылар үз тәҗрибәләре белән уртаклаштылар. Төрле төбәкләрдә бу юнәлештә телне саклау, милли гореф-гадәтләрне саклау, ничек алып барырга, нинди ысуллар белән алып барырга, минемчә, бу чыгышлар кызыклы гына түгел, алар минемчә, гыйбрәтле дә булдылар, үрнәк алырлык булдылар. Һәм киләчәккә өмет белән карарга нигез бирәләр.

Монда географик һәм сан якларын алсак, кичә секция утырышында 13 чыгыш тыңладык. Географик яктан алсак, монда инде илнең төрле-төрле төбәкләреннән килгән хөрмәтле кунакларыбыз да булды, Казан кешеләре дә булды, Түбән Новгород, Киров, Чувашстан, Ульян өлкәсе, Самара өлкәсе, Төмән өлкәсе. Татарстаннан Балтач, Казан, Мордовия Республикасыннан, Башкортстаннан чыгышлар булды.

Менә шушы чыгышларны тыңлаганнан соң, утырышыбызның ахырында шундый тәкъдимнәр белән мөрәҗәгать итәргә булдык. Безнең секциянең резолюциясе белән сезне барыгызны да таныштырырга рөхсәт итегез.

Ислам дине һәм татар халкының милли үзенчәлеге белән бәйле актуаль мәсьәләләр хакында фикер алышудан чыгып, секция резолюциясенә түбәндәге фикерләр тәкъдим ителде:

1. татар мәхәлләләре, төрле дәрәҗәдәге дини уку йортлары, шулай ук Диния нәзарәтләре эшчәнлегендә борынгы бабаларыбыздан калган ислам дине мирасына, татар халкының дини традицияләренә, гомумән, милли һәм этник гореф-гадәтләргә игътибарны көчәйтергә;
2. туган телебезне саклап калу, шул исәптән, мәчет һәм дини уку йортлары эшчәнлегендә татар телен һәрдаим куллану аерым игътибар таләп итә. Бу уңайдан Болгар Ислам академиясендә татар теле һәм әдәбияты махсус кафедрасын булдырып, укыту процессында татар телен киң кулланышка куярга;
3. Болгар Ислам академиясе эшендә төп юнәлешләрнең берсе итеп күренекле татар дин әһелләренең рухи мирасын туплау һәм бастыруны билгеләргә;
4. барлык дини уку йортларының һәм имамнарның иң мөһим бурычы булып, яшь буында милли горурлык хисе тудыру, аларда Ватанга мәхәббәт һәм толерантлык хисе тәрбияләү тора. Әлеге юнәлештә төп механизмнарның берсе итеп тарихи аңны үстерүне танырга;
5. Болгар Ислам академиясе кысаларында традицион ислам институтлары белән бәйле булган, татар халкына элек-электән хас “изге урыннар”ны (изгеләр кабере, астана һ.б.) өйрәнүгә керешергә;
6. Идел-Урал регионында, Себердә, Кырымда һәм татар халкы яшәгән башка тарихи төбәкләрдә ислам дине тарихы буенча тарихи хезмәтләр әзерләү һәм бастыруны максат итеп куярга. Бу эш күптән түгел оештырылган “Гомумтатар төбәк тарихын өйрәнүчеләр җәмгыяте” белән берлектә башкарылырга тиеш;
7. “Ислам һәм татар халкының милли үзенчәлекләре” темасына фәнни конференция оештырырга;
8. соңгы вакытта Русиядә хөкем ителгән мөселманнарның язмышы өчен борчылу хисләребезне белдерергә;
9. квалификация күтәрү курслары вакытында укытучылар өчен “Ислам һәм әхлак” курслары үткәрүне тәкъдим итәргә;
10. Калининград шәһәрендә мәчет ачу тәкъдимен хупларга.

Менә бу тәкъдимнәр безнең кичә секциядә фикер алышканнан соң кабул ителде. Һәм мин бу резолюцияне хөрмәтле Президумга тапшырам. Хөрмәтле җәмәгать, мин барыгызга да шушы зур, катлаулы һәм бик күпкырлы, безнең милләтебез өчен кирәкле эштә уңышлар, исәнлек-сәламәтлек телим.

Барыгыз да үзегезнең төбәкләрдә татар халкының үсешенә саллы өлешегезне кертерсез дип ышанам. Бик зур рәхмәт!

**Рәфыйк Мөхәммәтшин:** Рәхмәт! Ә хәзер сүзне Мордовия мөселманнарының төбәк Диния нәзарәте рәисе **Зәки хәзрәт Айзатуллинга** бирәбез. Рәхим итегез!

**Зәки хәзрәт Айзатуллин:** Бисмилләәһир-рахмәәнир-рахиим. Хөрмәтле Ринат Зиннур улы, хөрмәтле Президиум, хөрмәтле мөфтиләр, хөрмәтле имамнар! Әссәләмәгәләйкүм үә рахмәтуллаһ үә бәракәтүһ! Мөхтәрәм VIII Бөтенроссия татар дин әһелләре форумы делегатлары! Бүген шушы пленар утырышта чыгыш ясарга насыйп булганга күрә, мин зур рәхмәтләремне оештыручыларга белдерәсем килә. Мордовия Республикасы мөселманнары исеменнән һәм шәхсән үземнән конгресста катнашучыларга конструктив безнең милләтебезгә һәм динебезгә файдалы эшләр телим. Аллаһы Тәгаләдән татар халык тарихында безнең эшләребезнең тирән әсәрләрен калдыруын сорыйм.

Бүгенгесе көндә дин җәмгыятьтә әһәмиятле урын алып тора. Коммунизм һәм Икенче бөтендөнья сугышыннан соң күп кенә мәчетләр җимерелгәч, кешеләрнең күбесе бозыклыкта яши башлады: җинаятьчелек, аерылу һәм тәрбиячесез балалар саны артты. Кайберәүләр, гомумән, Аллаһы Тәгаләгә ышанмый башлады.

Тиздән кешеләр үзләренең йөрәкләренә табигый булмаган бөртекне кайтара башладылар, ышаныч бетүдән, тынычлык эзләделәр. Бөтен вакытта да иманлык берәр җинаятьчелек алдыннан кешене уйландыра иде, чөнки Аллаһы Тәгаләгәнең бар икәнлегенә һәм үлемнән соң тереклеккә ышану кешедә вөҗданлык, тугрылык һәм игелеклелек кебек уңай сыйфатларны тәрбияли иде.

Рухи мәдәниятның төп юнәлешен, биек ахлакый нормаларны, балаларны тәрбияләү системасын һәм гаиләнең традицияләрен тәшкил иткәндә дин зур роль уйный, мөселманнарда - ул Ислам дине.

Хәзерге заманда, Ислам көчле дин булып, иҗтимагый тормышта бөтен өлкәне үзенә алып тора, экономик мөнәсәбәтләрне һәм администрациянең сәяси формаларын, иҗтимагый структураларны, медицинаны һәм мәдәниятны билгели. Башкача әйткәндә, ислам кешенең тормышында бөтен системаны тудыра.

Кадерле форумда катнашучылар, без сезнең белән шушы нәрсәгә игътибар бирергә тиеш, кайда безнең яшьләр дини гыйлем алалар - Рәсәйдәме әллә чит илләрдәме?

Практикадан чыгып карасак, чит илдә гыйлем алган яшь кешеләр, дини фанатизмга тартылалар, җирле мөселманнарны, күбесенчә яшьләрне, шушы авыру белән зарарлыйлар. Нәтиҗәдә, без сизми дә калаячакбыз, безнең яшь буын секталарга берләшеп, экстремизм һәм радикализм идеологиясенә өндәр.

Шушы проблема килеп чыкмасын дип һәм мөселман өммәтен ныгытыр өчен, без киләчәк буынны борынгыдан килгән традицияләребез һәм Әбү Хәнифә мәзхәбе белән тәрбияләргә тиеш. Рәсәйдәге мөселманнарны берләштерергә кирәк, чөнки Ислам Рәсәйдә мөселманнарның рухи берлеге белән генә алга китәр. Берлектә безнең көчебез, шулай гына без Ислам динебезне һәм Аллаһ Тәгаләнең шәригатен яклап, ризалыгына ирешә алабыз!

Чыгышымның ахырында сезгә кадерле форум делегатлары игътибарыгыз өчен рәхмәтемне белдереп, киләчәк Рамазан ае белән тәбриклисем килә. Аллаһ Тәгалә уразаларыбызны, намазларыбызны, изге гамәлләребезне һәм ниятләребезне кабул итсә иде!

**Рәфыйк Мөхәммәтшин:** Рәхмәт! Хәзер сүз Ислам динен кабул итүнең 1000 еллыгы исемендәге Казан югары мөселман мәдрәсәсе ректоры **Ильяс хәзрәт Җиһаншинга** бирелә. Рәхим итегез!

**Ильяс хәзрәт Җиһаншин:** Әгүүзү билләәһи минәш-шәйтаанир-раҗиим. Бисмилләәһир-рахмәәнир-рахиим! Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Хөрмәтле, газиз милләттәшләрем, мөхтәрәм Президиум! Сезне һәркайсыгызны Аллаһның олуг сәламе белән сәламлисе килә. Әссәләмәгәләйкүм үә рахмәтуллаһ үә бәракәтүһ.

“Сөй гомерне, сөй халыкны, сөй халыкның дөньясын” дип язган зыялыларыбыз. Алар халкыбызның яшәү рәвешен, гореф-гадәтләрен, телен, мәдәниятен, әдәбиятын, сәнагтен якын итеп кабул итәргә, буыннан буынга күчеп килгән традицияләрне саклап калырга, яшәргә өндиләр. Үз халкыңның дөньясын яратыр өчен иң элек аны белергә, шул мохиттә үсәргә, тәрбияләргә, тырышырга кирәк.

Дин әһелләре гомер гомергә телне саклаучылар булган. Әгәр дә без милли мохитне, рухны диннән аерабыз икән, аның киләчәге юк. Мәктәпләрдән кысрыклап чыгарыла торган изге ана теленең соңгы терәге – ул динебез ярдәменнән дә мәхрүм итмәсәк иде. Милләтне, дини исламны савыктыру өчен халыкның милли һәм дини аңын уятырга, рухын ныгытырга кирәк. Үзенең кемлеген, нинди нәселдән, кавемнән булуын белгән кеше беркайчан да диненнән, теленнән, милләтеннән, гореф-гадәтеннән ваз кичмәячәк. Беркайчан да чит тәэсирләргә бирелмәячәк, Иншааллаһ.

Инде безнең яңадан торгызылган гореф-гадәтләребез дә җитәрлек. Анда төрле-төрле чаралар белән шул ук вакытта гошер садакаларын җыю булсын, нәсел шәҗәрәләрен барлау, зиратка барып, өлкәннәрнең каберен барлау булсын – шушындый чаралар белән без яңадан – яңа торгызулар алып барабыз. Бу юлда маяк булып үзебезнең Ш.Мәрҗани хәзрәтләре үз вакытында әйткән иде 3 мәсьәләгә игътибар итү. Ул да булса милли кием, милли гореф-гадәт һәм милли телебез.

Әби-бабаларыбыз һәрвакытта бу мәсьәләләргә зур игътибар иткән. Хәтта алар үзләренең яулыкларын да үзләренчә бәйләгәннәр, түбәтәйләрен дә салмаганнар, сакалларын да матур итеп йөрткәннәр. Ул вакытта татарның башта башы төшсә, аннан соң гына түбәтәе дип әйткәннәр. Бүген түбәтәй милли кием кияргә оялучы яшьләргә мисалны үзебез күрсәтсәк иде. Әйе, алар бу турыда белми йөрмәсеннәр. Түбәтәне, читекне, чапанны искелек калдыгы дип санамасыннар иде. Әгәр дә баланы кечкенәдән түбәтәй кияргә өйрәтәбез икән, ул аны үсеп җиткәч тә читкә какмаячак, Иншааллаһ.

Мондый мисалларны бик күп китерергә була. Әгәр дә без традицияләребезне яңадан көндәлек тормышка кайтарсак, балаларга шуны өйрәтсәк, яхшы булыр иде. Чөнки үз халкыңның рухи, матди мирасын сакламаган милләт беркайчан да алдынгы була алмый. Үткәнен, ата-баба мирасын калдырмаган халык алга бара дип берничек тә әйтеп булмый.

Халкыбызның динебез белән бәйләнгән берничә мисалларын да әйтеп үтәргә кирәк. Алар халкыбызда кешелелек, игелек, олы буыннарга хөрмәт, буыннарга хәтер ныклыгын күрсәтә торган. Беренчедән, гошер бирү гадәте элек-электән газиз әти-әниләребез, әби-бабайларыбыз көз айлары җиткәч, ел дәвамында үстергән уңышларын җыеп алганнан соң, гошер садакаларын бирү хакында күпләребезгә өйрәтеп калдырдылар. Кеше нинди генә байлыкка ия булуга карамастан, үзе җыеп алган уңышларын гошер чыгару мәҗбүри булды. Бу гореф-гадәт кенә түгел, ә фарыз гамәл.

Халкыбызда гошер бирү беркайчан да туктамады. Мәсәлән, менә безнең көз вакыты җиткәчтен һәрбер кеше ятимнәргә булсын, фәкыйрьләргә булсын, хәтта умарта тотучылар үзләренең өлешләрен чыгардылар балдан да. Аның ачык мисалы булып, узган гасырның 90нчы елның урталарында Аллаһның рәхмәте белән Җәлил хәзрәт Фазлыев тарафыннан Арча районы Хәсәншәех авылында Готыф хәзрәт Әхмәтов ул чакта исән булганда менә бу традицияләрне тудырып, шушындый бәйрәмнәрне оештырып, халыктан гошерләр җыюны оештырып һәм аны мәдрәсәгә җиткерделәр.

Инде нәсел шәҗәрәләре турында. Алдагы чыгыш ясаучылар да моңа игътибар итеп киттеләр. Фәнни термин белән әйткәндә генеалогия сәнгате Идел-Болгар мәдәниятенең мөһим бер өлеше. Тарихи шәхесләрнең фамилияләрен, туганлык элемтәләрен өйрәнүче татар галиме Марсель ага Әхмәтҗанов сүзләренә караганда туганлык элемтәләре дигән сүзнең төп мәгънәсен “Шәҗәрә – нәсел агачы” дигән сүз белдерә. Әлеге эш белән безнең бабаларыбыздан безгә калган мирасыбыз булып тора. Шәҗәрә – нәсел агачы бабаларның әллә ничә буынга кадәр исемнәрен белү дигән сүз. Ислам дине буенча һәрбер кеше үзенең 7 буынына кадәр үзенең шәҗәрәсен белергә тиеш, һәм дога кылып аларны искә алып яшәргә.

“Илен белмәгән – игелексез, халкын белмәгән – холыксыз, нәселен белмәгән – нәсәпсез” дип, халык юкка гына әйтмәгән. Татар шәҗәрәләре нәсел тарихы булуы белән бергә милләтебезнең юридик документлар булып та саналган. Аларга карап заманында Россия хәкүмәте, татар биләре, тарханнары һәм морзалары милеккә хокукларын таныган. Әгәр үлгәч тә искә алсыннар дисәң, игелекле нәсел һәм эчтәлекле китап язып калдыр дигәннәр. Әлбәттә, барыбыз да китап яза алмый. Ләкин бу шәҗәрә мәсьәләсендә һәрберебезнең көче җитә.

Безнең Татарстан диния нәзарәте һәм үзебезнең мәдрәсәнең тагын бер күркәм гадәте бар. Һәр ел саен 2 май көнне яңа бистәләр Иске татар зиратында кунаклар чакырып, остазларны искә ала торган көн. Инде 13нче ел үткәрелә торган чара Казан, Татарстан буенча гына түгел, татарлар яшәгән барлык төбәкләргә дә таралды. Шуның өчен быелгы Татарстанның, Рәсәйнең төрле төбәкләреннән дин әһелләре, милләттәшләребез, зыялыларыбыз килде.

Бу чараны без бүгенге шәкертләргә мәдрәсәне тәмамлап, хәзер үзләре имамчылык итеп торган хәзрәтләребезгә гыйбрәт бер үрнәк итеп, аларга өйрәтеп калдырабыз. Әгәр дә мәрхүм фидәкарь затларыбыз булмаса, без бүген болай җыела да алмаган булыр идек.

Тагын бер мәсьәләне күтәрәсем килә. Ул иске кабер ташлары. Менә хәзер яңа технологияләр белән эшләнгән ташларны алмаштыралар. Шушы иске ташларның кабер ташлары инде карап торылмый торган урыннарда табылып тора ташланган хәлдә. Бу мәсьәләдә тарихи милләт өчен кыйммәтле чыганакларыбызны күрә торып сакламасак, кадерсезләсәк, Аллаһы Тәгалә безне кичермәс һәм киләсе буын да безне гафу итмәс.

Чыгышымның ахырында берни чә тәкъдимем бар иде. Бөтендөня татар конгрессы татар халкы өчен истәлекле көннәрне игълан итсәләр иде. 2 май көнен милләт, фидәкарьләрне, мәрхүмнәрне искә алу көне итеп иглан итәргә тәкъдим итәбез. Чөнки менә инде берничә ел Татарстан Диния нәзарәте мөфти җитәкчелегендә дә шундый өмәләрне йөзләгән шәкертләр килеп, быел да үткәрделәр. Бу мәсьәләне тагын да киңәйтсәк, әйбәтрәк булыр иде.

Икенчесе, октябрь аеның беренче якшәмбе көне гошер җыелу көнне итеп ясау тәкъдиме дә бар. Чөнки менә бу мәсьәләдә дә безнең уңыш бәйрәмнәрен башка өлкәләргә дә кертсәк әйбәт булыр иде. Татарстанда инде ул күптән, сентябрьнең ахырында гошер бәйрәмнәре оештырыла. Менә аны да искә алсак иде. Һәм безгә халкыбыз өчен кадерле затлар күмелгән урыннарның интерактив картасын ясарга кирәк. шәхесләр күмелгән урыннарны картада күрсәтергә, алар турында кыскача мәгълүмат бирергә, фотосурәтләрен. Алар хезмәт кылган биналарның, гыйбадәтханәләрнең, мәдрәсәләрнең сакланып калган рәсемнәрен урнаштыру кирәк дигән фикер. Менә бу мәсьәлә шулай ук көн кадагына килеп баскан.

Гарәп язуы, борынгы эпитафия, кабер ташлары истәлекләребезне халкыбызның тарихы белән аерылгысыз бәйләнгән һәм моны өйрәнер өчен чыганакларның мөһим бер төре булып тора.

Һәм дүртенчесе, Казан җирлегендә ягъни татар бистәсендә гарәп язулы иске кабер ташларын саклау урынын да карарга иде. Татар халкының шушы эпитафия музеен оештыруга, әлбәттә, дәүләтнең дә ярдәме кирәк булыр дип уйлыйбыз. Без шушындый ике ташны үзебезнең мәдрәсәгә алып кайттык. Мәдрәсәбездә бүгенге көндә музей эшләп килә. Кемнәрнең теләкләре була, килеп карап китәргә дә була.

Соңыннан инде, минемчә, татар музейларының барсы Бөтендөнья татар конгрессы канаты астына кертелә икән, ул инде бик әйбәт булыр иде. Татарстан һәм Мәгариф һәм министрлыгына барлык уку йортларына да шундый бер тәкъдимебез бар – ул шәҗәрә төзү фәнен, ягъни идеология фәнен укыту мөрәҗәгате белән чыгарга иде. Менә бу шәҗәрәләрне без булдырсак, бик әйбәт булыр иде.

Аллаһы Тәгалә хәерле көннәребезне кылсын, җомгаларыбыз мөбәрәк булсын! Киләчәктә дә бергә-бергә очрашырга насыйп әйләсен. Әссәләмәгәләйкүм үә рахмәтуллаһ үә бәракәтүһ.

**Рәфыйк Мөхәммәтшин:** Рәхмәт, Ильяс хәзрәт! Чыннан да, “Халкыбызның милли үзенчәлеге” секциясендәге чыгышларның берсе буларак яңгырады. Бүгенге көндә Ильяс хәзрәт җитәкләгән Ислам динен кабул итүнең 1000 еллыгы исемендәге Казан югары мөселман мәдрәсәсе – ул нәкъ менә дин һәм милли аңны ничек бергә алып бару үрнәген күрсәтә. Биредә инде без бик күп ачык мисаллар күрдек.

Киләсе сүзТатарстан Республикасы Түбән Кама районы имам-мөхтәсибе **Йосыф хәзрәт Дәүләтшинга** бирелә. Рәхим итегез!

**Йосыф хәзрәт Дәүләтшин:** Бисмилләәһир-рахмәәнир-рахиим! Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Кадерле милләттәшләр, хөрмәтле мөфтиләр, кадерле имамнар, хәзрәтләр! Әссәләмәгәләйкүм үә рахмәтуллаһ үә бәракәтүһ. Һәрберегезгә Аллаһның чиксез сәламнәре, рәхмәт һәм бәрәкәтләре булсын.

Сөекле Пәйгамбәребез (с.г.в.) үзенең бер хәдисендә: “Кешеләр арасында иң хәерлеләре – башка кешеләргә күбрәк файда китерә торганнары”, - дип әйткән. Милләтебезгә хезмәт итү, халкыбызга файда китерү бүгенге көндә без, әлхәмделилләһ, дин әһелләренең, мөһим вазыйфасы булып тора. Чөнки, чыннан да, кеше шатлыклы мизгелләрендә дә, балалары аяк тормышына басарга җыенганда да, яңа туган сабыена исем куштырырга да иң элек безнең янга мәчеткә килә. һәм тормышның иң авыр мизгелләрендә әтисен-әнисен югалткач та, “Хәзрәт, нишлик?”- дип ,мәчеткә килә, ягъни безгә мөрәҗәгать итә.

Шунысы мөһим, бүгенге көндә намаздан, мәчеттән ерак торган кешеләр дә, вафат булган туганнарының тәне госелләнергә тиеш, җеназа укылырга тиеш дигән йолаларны саклауны алар да үзләренең изге бурычы дип саныйлар.

Әлбәттә, мөхтәрәм җәмәгать, беләбез, кайгылы, авыр вакытта, әтиең-әниең үлгәч баш та эшләми. Шуңа күрә менә шушы эшләрне башыннан алып, ахырына кадәр җиренә җиткереп, Аллаһ хозурына озату безнең өчен инде бу зур эш булып тора, һәм авыр вакытта кешенең күңеле дә нечкәрә, вәгазь-нәсихәт тә үтә. Шушы вакытта имам, хәзрәт килеп, аңа ярдәм кулы сузуны – ул инде гомере буена онытмаячак, һәм мәхәлләсенең имамы, хәзрәте аның өчен иң хөрмәтле шәхесләрнең берсе булып калачак.

Кызганыч, кайбер регионнарда хезмәт итүче имамнарыбыз белән аралашып торабыз. Үзебезнең татар кешеләре, әти-әниләре вафат булгач, аларның гәүдәләрен госелләндереп, шәригать кушканча юып, кабергә кәфенләп гүргә иңдерү кыйммәткә төшү сәбәпле, бигрәк тә зират эшләре, кайбер татарларыбыз бүген әти-әниләрен крематорийларга алып барып, яндыралар. Ә кайберләре, күбесе түгел, соңыннан мәчеткә савыт белән күтәреп, көлләрен алып килеп, дога кылдыртып китәләр. Андый нәрсәләр дә бар. Ул безне борчуга салырга тиеш, чөнки бер регионда бу әйбер кергән икән, димәк ул күрше регионга да керми дигән сүз түгел.

Шуңа күрә менә монда халкыбызның йолаларын, дини бурычларын саклау, әлбәттә, моны җиңеләйтү – имамнарыбыз өстендә зур бурыч булып тора. Менә бу урында Түбән Кама шәһәре, безнең инде шәһәр ил күләмендә зур түгел, ләкин шуның мисалында үзебезнең берничә тәҗрибәгә тукталып китәсем килә. Әлбәттә, бу мактану, масану булмасын, фикер уртаклашу булса иде.

Мәчетебез зур. Шөкер, халык күп килә. Баштагы елларда дини мәрәсимнәрне үтәгәндә безгә, мәчет әгъзаларына, күп нәрсәләр ошамый иде. Мәсәлән, кеше җиңел генә телефоннан шалтыратып, никах заказывать итә: “Менә безнең шимбә никах, җибәрегез безгә мулла.” Ярый инде СМСка гына җибәрмиләр. Без, дин кешеләре, белмибез, кемнәр өйләнә, кем ул егет ,кем ул кыз. Әти-әниләре исән-саумы? Шаһитләре бармы? Бернәрсә белмибез. Без мулла кирәк. Шуның белән сүз бетә. Ә без, җәмәгать, пожарная команда түгел. Кемгәдер срочно никах кирәк булган, кемгәдер исем куштырырга. Шунда ук бабайлар чыгып чаба.

Менә монда исем кушу, никах, Коръән уку һәм башка безнең шушы йолаларның, әлбәттә, дәрәҗәсен саклау, кыйммәтен арттыру өчен без инде җыелышып, бабайлар белән кайбер фикергә килдек. Чөнки, белгәнебезчә, хөкүмәттә ЗАГС баргач та, гаризаңны калдырасың да, сиңа уйлап килергә вакыт бирәләр. “Барыгыз, берәр ай уйлап килегез әле. Бәлки уйлап бетермәгәнсездер,”- дип. Чөнки аерылышулар бик күп, хәзрәтләр әйтеп китте.

Бабайлар белән җыелышып, киңәшләштек тә, никах мәсьәләсенә килгәндә кайбер өстәмә шартлар куярга булдык. Беренчедән, беркем дә заявкаларны телефоннан кабул итми. Шундый приказ белән чыгардык Шура белән. Гаилә корырга телиләр икән, алар мәҗбүри килергә тиешләр мәчеткә. Без алар белән күрешәбез, сөйләшәбез. Чөнки бер күрешү үзе бер гомер. Икенчедән, парлар никах дәресендә булырга тиешләр. Атнага ике көн без аны куйдык. Безнең хәзер хәзрәтләребез күп. Шуңа күрә мөмкинлек бар. Һәр никахлашучы пар кимендә бер мәртәбә гаилә дәресендә булырга тиеш. Чөнки егеттән сорыйсың иман калимәсен, күп кенә бабайларыбыз иман калимәсен әйттерәләр никахта, ләкин аның беркайчан аны әйткәне юк, шунысы аңлашыла. Иман калимәсен дә аңлатабыз, динне дә аңлатабыз, кем ул гаиләдә ир, кем ул хатын-кыз, гаилә вазыйфалары – бөтенесен аңлатабыз.

Шулай ук бик зур мөһим нәрсә – никах мәҗлесе ничек барырга тиеш. Чөнки күп җирдә бабай килә, аның ите хәләлме, хәләл түгелме, салатының колбасасы хәләлме – бернәрсә белмибез. Шуңа күрә бу дәрестә бөтен нәрсә аңлатыла. Хатын-кыз кая утырырга тиеш, яулыгы нинди булырга тиеш, озын җиңле күлмәк – менә боларның бөтенесе аңлатыла. Моны телефоннан гына тиз генә хәл итеп булмый.

Беренче зарландылар, монда да бюрократия икән диделәр, дәрескә килергә кирәк икән диделәр. Ярты ел эчендә бөтен зарланулар бетте. Хәзер бөтен никахларыбыз безнең шушы дәресләр аша бара. Никах журналлары, әңгәмә журналлары бөтенесе тутырыла. Әгәр дә бабай никахка баргач, берәр төрле проблема туа икән, мәсәлән, шаһитләр билгеләнмәгән, әти-әнисе юк һ.б., без шунда ук журналны күтәрәбез, кем моңа әңгәмә үткәргән, нигә аңлатмаган, менә бу әйберләрнең инде кимчелекләрне бетерүдә файдасы зур дип беләм.

Шулай ук яңа туган балага исем кушу мәсьәләсе дә никахта кузгатылырга тиеш. Чөнки еш кына әйткәндә бабайларны перед фактом куялар. Кайвакыт тузга язмаган исемнән белән чакыралар. Алдан чакырып, аларның кулларына китап тоттырып, бергәләп сайлап, менә бу тагын зур игътибарга лаек мәсьәлә булып тора.

Өйләнешү бала туу булган кебек, үлем китеме дә бар. Соңгысы һәркем өчен тетрәндергеч, авыр нәрсә. Чөнки әйткәнебезчә баш та эшләми, нәрсә эшләргә дә белмисең. Һәм менә шушында безгә бик зур хәерле эшләр эшләргә мөмкинлек бар. Зур проблема безнең – бабайлар китеп бара, элеккеге бабайлар. Алар урынына әле алмашлар җитеп бетми. Кемдер мәет юырга курка, кемгәдер 20-30 градус салкында зиратка бару зур мәшәкать китерә. Ул бит аш түгел инде, шулай бит. Шуңа күрә еш кына бабайлар җиткереп булмый. Безнең көненә 8 мәетләр була торган вакытлар була.

Менә шушында кайбер кешеләр мәшәкатькә санап, хәтта моргта гына юдыра башлыйлар. Бик күп җирләрдә проблема бар. Бабайлар тавыш чыгаралар. Чөнки бөтенләй мөселман булмаган кешеләр шланга белән сиптереп юалар да, пусть мулла почитает диләр. Шуның белән бик күп тавышлар чыга башлады һәм без шактый фикерләшкәннән соң, шундый карарга килде. Шәһәрдә махсус җеназаханә төзергә булдык. Чөнки мөселман илләрендә бу хезмәт инде күптән каралган.

Шушы проектны шәһәр халкы шул кадәр яхшы кабул иттеләр, хәтта рус булган җитәкчеләр дә: “Минем хезмәткәрләр үлә, вафат була, нишләтергә белмибез. Төзегез, без дә акча бирәбез”, -дип, шушы проектны шул хәтле хуплап алдылар. Хәтта бу минем үземнең тәҗрибәмнән бердән бер әҗәтсехз ерып чыккан проект булды, чөнки беләбез, мәчет салсаң, еллар буе әҗәт түләп йөрисең, шулай бит. Кайвакыт судлардан кайтып кереп булмый. Ә монда төзелеп бетте, акча калды хәтта. Хәтта калган акчага бик матур ак машина алып куйдык. Аллаһ хозурына кунакка ак киемнәр кидердеп, ак машинада озатабыз, Әлхәмдүлилләһ.

5 йолдызлы ук булмаса да җеназаханә, ләкин 3 йолдызлыдан ким булмады. Шул кадәр матур, бөтен нәрсә уңайлы. Мәчеткә килгән кешеләргә бабай тәкъдим итә – теләсәгез өйдә юабыз бабай җибәреп, теләсәгез менә монда җеназаханәгә алып киләсез дигәч, күп кеше өйдә, кадерләп озатабыз диделәр, ләкин кереп күргәч, монда да алып килергә була икән дип, бер ел эчендә 90% кеше җеназаханәне сайлый башлады.Узган елда гына мәчет аша 652 кешене соңгы елга озатканбыз. Шуның 603 җеназаханә аша киткән.

Шуңа күрә, җәмәгать, никах булсынмы, исем кушу, Коръән укулар булсынмы, дога кылу мәҗлесләре, җеназа – менә боларның бөтенесен бер тәртипкә салып, шушыны саклап тору өчен без шура белән хәл итеп, мәчеттә, мөхтәсибәттә дини мәрәсимнәр үзәген булдырдык. Ул безнең мәчетнең бер бүлеге булып тора. Анда без тәҗрибәле баабебызны куйдык. Шәһәрдә мәчетебез кайда нинди хезмәт күрсәтә, бөтенесе шушы бабай аша үтә, ул гына бабайларны җибәрә, ул гына контрольдә тота. Әгәр дә ниндидер проблема булса, ул моның өчен башы белән җавап бирә.

Әлбәттә, авылларда җеназаханә төзеп булмый. Әмма ләкин шушы эшләрне җиңеләйтүдә бик күп нәрсәләр эшләргә була. Мәсәлән, күп авылларда мәет чемоданы дигән нәрсә бар. Без 10 ел элек бөтен чемоданнарны чыгарып ташладык. Чөнки анда безнең халатлар куелган. Аларны килеп алалар, бер мәшәкать, соңыннан бабайлар юып, аны салып калдыралар, аны юып, киптереп, кире мәчеткә китерергә кирәк. Зур мәшәкать. Ярый авылда койма башына эләргә була, мунчада юарага була. Ә шәһәрдә кайда эләсең аны, кайда киптерәсең. Аңа ис сеңгән була, ул кибеп бетми. Бабайлар зарланалар бурсыган халатларны киеп.

Шуннан соң без 10 ел эле шундый фикергә килдек - больницаларда хирурглар операциядә кия торган, бәяләрен карадык та, коточкыч кыйммәт әйбер түгел, хирургический халатлар кайтардык күп итеп. Аның алдын ламинированный эшләдек, әбиләр-бабайлар юганда киемгә су тимәсен өчен. Ул шулкадәр уңайлы. Моңа халык рәхмәт әйтеп туялмый. Ул инде күп тдигәндә 400 сум булырга мөмкин. Бөтен комплект. Аның эчендә 3 халат, 3 маскасы бар, шапкасы бар. Аның бахиллылары бар өйне пычратмаска. Хәтта бабайлар-әбиләр мәетне өйдә юганнан соң, халатларны салып бөтенесен бер капчыкка җыер өчен, пакет белән мусор дип әйтәләр бит, анысы да бар. Менә шундый элементар җиңел нәрсәләрне безгә кулланырга була. Хәтта кайбер авылларда уртача 10 мәет була. хәтта мәчет үзе сатып алса да аны, бүләк итеп бирсә дә, халыкның шул кадәр күңеле була.

Күп авылларда йөргәндә карыйсың, колашалар җимерелеп беткән, мәет нәрсәләре җимерелеп беткән, кайберләре черек кабыклар белән һаман юалар, кайберләре, кайбер бабайлар линолеумнар кагып бетергән. Аллага шөкер, монда да районда без бөтен теләгән мәхәлләләрдә нержавейкадан эшләттек. Ул инде 25-30 мең була инде. Ләкин ул шул кадәр яхшы чыга, ул пищевой нержавейкадан, көзге кебек ялтырап тора, ул авылда 40 елга җитәчәк. Хәтта әтисен җирләгән берәр җитәкчегә әйтсәң аны, менә авылыбызга алып бир әле дип, 40 ел ул аңа савап китереп тора. Ул әйберләрне дә кемнәргә кирәк, оештырып, эшләгән эшләрне күрсәтергә була.

Бу, җәмәгать, безнең гади нәрсәләр, эшне җиңеләйтү өчен. Шуңа күрә менә бу өлкәләрдә нинди яңа фикерләр булса, без әзер үзебезнең тәҗрибә белән уртаклашырга, сезгә килергә, безгә килегез. Җәмәгать, бу безнең уртак вазыйфабыз улып тора. Әгәр дә мәхәллә үзенең имамын күреп торса, имамның кайгыруын, януын тоеп торса, мәхәллә мәчеткә дә килә, хәзрәтне дә ярата, газына, утына түләргә акчасын да алып килә. Менә монда бөтен нәрсә бездән тора.

Сүземнең ахырында бер генә үземнең күңелгә хуш килгән мисалны гына китерәсем килә. Үзебезнең бер районда бер хәзрәтебез, исемен әйтмим, Аллаһ үзе белә, шул кадәр авыл белән матур итеп эшләгәч, бер апа килә: “Безнең хәзрәтебез, минем улымны армиягә озатты хәер-фатыйха биреп, ләкин аңа нәсыйхәт итеп әйтте, телефоныңа ай саен акча салып торам, әнисеңә син шалтыратырга тиеш”, -дип, -минем улыма шундый шарт куйды”, -ди. Минем улым хәзрәт акча салып торган телефоннан миңа шалтыратып тора ди.

Ничек бу әнинең хәзрәтенә хөрмәте булмасын, ихтирамы булмасын. Ул малай кайтып исән-сау, Алла бирса, беренче кайтып дога кылдырачак, хәзрәткә кайтачак ул. Аның догасы белән никахлашачак, баласы тугач, шуңа киләчәк. Авыр вакытта да, җиңел вакытта д ахәзрәт янында булачак. Шуңа күрә халыкка якын булыйк. Бергә булыйк. Аллаһы Тәгалә һәрберегезгә исәнлек-саулык, сәламәтлек бирсен. Хәерле эшләр, хәерле тормышлар бирсен. Әссәләмәгәләйкүм үә рахмәтуллаһ үә бәракәтүһ.

**Рәфыйк Мөхәммәтшин:** Рәхмәт! Чыннан да, Түбән Кама районы мөхтәсибәтенең тәҗрибәсе бик кызыклы. Хәзрәт аның белән уртаклашты. Сорауларыгыз булса, хәзрәт янына килеп, тагын ачыклый аласыз. Чыгыш ясау өчен сүз Новосибирск өлкәсе Кыштовка районы имам-хатыйбы **Якуп хәзрәт Вахитовка** бирелә. Рәхим итегез!

**Якуп хәзрәт Вахитов:** Бисмилләәһир-рахмәәнир-рахиим! Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Әссәләмәгәләйкүм үә рахмәтуллаһ үә бәракәтүһ. Мөхтәрәм җәмәгать, мөхтәрәм Президиум! Аллаһы Тәгалә безнең форумыбызга һәм динебезгә, милләтебезгә, мөселманнарга файдалы һәм хәерле дәвамлы форумны үткәрү насыйп әйләсен.

Әлхәмдүлилләһ, Аллаһ Субханә вә Тәгаләгә, һәрбер биргәненә. Җомга мөбәрәк булсын иң беренче. Без Себердән килдек. Сезгә зур, кайнар сәламнәр алып килдек. Аллаһ Субханә вә Тәгалә безгә шулай насыйп итте, Себердә туып үсергә һәм үзебезнең динебезне, телебезне, милләтебезне онытмаска. Шуңа бик зур сәбәпче булдылар безнең ата-бабаларыбыз. Без аларга зур рәхмәтле һәм догадабыз. Әлхәмдүлилләһ, Аллаһ Субханә вә Тәгаләгәнең рәхмәтендә булсыннар.

Безнең ата-бабаларыбыз Столыпин реформасы вакытында иреклек эзләп себергә күчеп киткәннәр. Шунда зур-зур авыллар төзеделәр урманда, аюлар арасында, мәчетләр төзеделәр һәм динне безгә вәсыять итеп калдырдылар. Әлхәмдүлилләһ, Аллаһ Субханә вә Тәгаләгә рәхмәт. Аларга зур рәхмәттәбез. Әлхәмдүлилләһ, Аллаһ Субханә вә Тәгаләгә безгә дә насыйп итсен аларның вәсыятен динебезне югалтмас өчен, телебезне югалтмас өчен, эшчәнлекләребезне алып барырга.

1992 елда без беренче мәчетне ачтык. Дәүләттән әз генә җиңеллек килгәч, бабайлар иң беренче җир алып, мәчет төзедек. 93 елдан башлап, балалар укытыла, Әлхәмдүлилләһ. Без бу форумга зур рәхмәтебезне җиткерәбез. Безнең чакырган кешеләргә, оештырган кешеләргә бик зур рәхмәт. Без 8 нче тапкыр киләбез әлеге форумга. Проблемаларны ишетәбез.

Безнең ата-бабаларыбыз зур авырлык күргәннәр һәм зарланулары әзрәк булган. Безнең хәзер шундый замана – без күбрәк зарланабыз. Тел проблемасы, гаиләдә балалар әзлеге проблемасы. Менә бу экстремизм өчен мөселманнарны бигрәк кара төскә төшерделәр.

Мөселман кешесе хәзерге сүз белән әйткәндә многофункциональный булырга тиеш. Бөтен яктан файда китерергә тиеш. Бу дөнҗя безнең сынау дөньясы. Без монда вакытлыча яшибез дә, Аллаһ каршында үзебезне күрсәтәбез дә, икенче буыннар килә дә, шул буыннар дәвам итә. Без ата-бабаларыбызга зур бәя бирәбез. Алар зур эш эшләделәр. Совет чорында шул татар авылларын укрупнение диеп, бетерттеләр. Безнең районда бер генә татар авылы калды. Шул татар авылында 2004 нче елдан бирле татар теле укытыла.

Инде сакаллы булуга карамастан, үземә туры килде монда Казанга килеп, государственный педагогический университетны тәмамларга һәм шунда дәрес алып барырга. Менә шунда дәрес бирәмен, укытамын татар телен. Мәдрәсәбездз безнең 93нче елдан балалар укыйлар. Күбесе монда укып чыктылар. Үзебез Илья хәзрәттә дә укыдык, РИУда да укыдык. Шуның өчен мөселман кешесе бөтен яктан да үзен күрсәтергә тиеш.

Әлхәмдүлилләһ, безнен гаиләдә җиде бала. Шул балаларның 4се монда укый. Кызым КФУда укый, икесе РИУда укыйлар, берсе колледжда укый. Берсе 6 класста мәктәптә. Ике кызым кечкенә әле, мәктәпкә йөрмиләр әле. Без артыбыздан килгән буыннар безнең турында искә төшерерләр микән, ничек без төшерәбез искә үзебезнең ата-бабаларыбызны. Совет властенә карамастан, телне ничек алар безгә саклап калдырырлар, урманда яшәүгә карамастан, чалгы белән печән чабып уразасын тоттылар, утын кистеләр. Күмер ягу юк бездә. Безнең райцентр Кышлау дигән. Элек татарлар яшәгән. Кыштовка диләр аны. Утын белән генә ягыла, салкын, суык 45 градуска хәтле җитә. Әлхәмдүлилләһ, сабыр булганнар, динен дә югалтмаганнар, телен дә югалтмаганнар, зур-зур гаиләләр төзегәннәр һәм зарланмаганнар. Шуның өчен без дә шулай яшәргә тиешбез.

Хәзерге вакытта мөселман кеше җәмгыятькә караганда без Рәсәйдә яшибез, бөтен яктан үзенең мөселманлыгын күрсәтергә тиеш. Безнең ислам дине – ак дин, пакь дин. Менә бу пычракларны без үзебезнең өстебездән төшерәлмәсәк, исламнан төшерә алмасак, безнең өчен аны беркем дә, ФСБлар эшли алмый.

Элекке вакытта ФСБлар белән сөйләшкәндә мин әйтәм, монда татар авылы булган, мәчет торган, монда урыс авылы булган, монда чиркәү булган. Ни өчен алар чалгы тотып, сәнәк тотып, бер берсен үтермәгәннәр. ФСБ булмаган, милиция, полиция булмаган – бер контроль булмаган себердә һәм бер-берсе белән яхшы яшәгәннәр. Мин әйтәм, хәзер сез күбәйдегез, контроль, порядок юк, тәртип юк. шуның өчен ул бездән тора, үзебездән тора.

Хәзр дәүләт тарафыннан төрле гаилә конкурслары бар. Без мөселманнар үзебезне ул яктан да күрсәтергә тиешбез. Безнең ислам гына чикләнгән түгел ул. Ислам дине ул образ ңизни дип әйтик. Без шулай тырышырга тиешбез. Рәсәйдә торабыз икән, Рәсәй законнары белән торабыз, яшибез, Әлхәмдүлилләһ.

Без үткән елны конкурста катнаштык һәм унда “Семья года России” да җиңү яуладык һәм китапка кердек. Фотографияләр китапта була ,мөселман гаиләсе, сакаллы, түбәтәйле, хатын яулыклы һ.б. Аннары син тагын каян үзеңне аклый аласың. Шуның өчен шул якны да карарга кирәк. Бөтен яктан да мөселман кешесе үзен күрсәтергә тиеш. һәм күрсәтү показуха өчен түгел. Аллаһ каршында үзенең динен, исламны, милләтне, телне бөтен яктан саклар өчен. Лично үзең эшләмәсәң, кем эшли синең өчен?

Рәхмәт тыңлавыгызга, рәхмәт сүз биргәнегезгә! Аллаһы Тәгаләнең рәхмәте булсын. Әссәләмәгәләйкүм үә рахмәтуллаһ үә бәракәтүһ.

**Рәфыйк Мөхәммәтшин:** Рәхмәт! Хәзер сүз Курган өлкәсе Әлмән районы Өчкүл авылы имамы **Рөстәм хәзрәт Шакировка** бирелә. Рәхим итегез!

**Рөстәм хәзрәт Шакиров:** Бисмилләәһир-рахмәәнир-рахиим! Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Хөрмәтле Президиум, дин әһелләре! Әссәләмәгәләйкүм үә рахмәтуллаһ үә бәракәтүһ.

Кичә секция утырышлары үткәрелде. Мин “Ммәчет һәм татар гаиләсе” секциясен сайлап алдым. Бик әйбәт чыгышлар булды. Минем бүгенге чыгышым шуның дәвамы дияргә була. Үземнең авылдагы тәҗрибәмне әйтеп китәсем килә. Эшчәнлеге турында Мәдәни белем бирү үзәге һәм профилактикалавы, һәм иминлек аша рухи, әхлакый тәрбия бирү, балалар һәм яшьләр бер адым каршыга ихлас һәм бер адым каршыга гаилә.

Мин Курган өлкәсе Әлмән районының Өчкүл авылында туып үстем. Безнең авыл татар авылларыннан санала, авылга нигез салучылар булып эчкен татарлары тора. Быел Өчкүл авылының оешуына 430 ел тула. Авылда 188 кеше яши, шуларның 48 ен балалар тәшкил итә.

Хәзерге көндә мин Мәдәни белем бирү үзәгендә социаль педагог булып эшлим. Безнең үзәк Әлмән администрациясе тарафыннан һәм Марат Равиль улы Юнусов ярдәме белән 2008 нче елда оештырылды. Безнең төп бурыч-халыкны бердәм итү, сәламәт яшәү рәвешен пропагандалау һәм гомумән алганда авылны торгызу.

Иң элек, балалар һәм яшьләр өчен спорт мәйданчыгы төзелде. Шулай ук яшләрне спортка җәлеп итү Һәм начар гадәтләрне булдырмый калу максатыннан, физик әзерлек секциясе оештырылды.

Мәдәни белем бирү үзәге юнәлешләре:

1. балаларга һәм яшьләргә рухи-әхлакый тәрбия бирү, халкыбызның гореф-гадәтләрен саклап калу;

2. социаль әһәмияткә ия булган эшчәнлек алып бару – хәйрия акцияләрен үткәрү, проектлар төзү;

3. социаль ятимлекне булдырмау, авыр тормыш хәлендә калган балалы гаиләләргә социаль-педагогик ярдәм күрсәтү;

4. сәламәт яшәү рәвешен, физик тәрбия һәм спортны пропагандалау;

5. мәдәни массакүләм чаралар уздыру.

2008 нче елда авылда мәчет төзелде. Аның ачылышында төрле даирәләрдәге кунаклар бар иде. Хәзерге вакытта мәчеттә намазлар укыла, Коръән уку буенча, ислам дине нигезләрен өйрәнү буенча дәресләр алып барыла.

2013 нче елда безнең оешма өлкәбездә үткәрелгән “ Бер адым каршыга – “Ихлас” дип исемләнгән социаль проектының актив катнашучысы булды. Әлеге проектның төп эше - гаилә тәрбиясенең рухи-әхлакый традицияләрен саклап калу, гаилә институтын ныгытуга юнәлдерелгән.

Бу проект кысаларында социаль әһәмияткә ия булган эшчәнлек алып барыла. Имам белән әңгәмә корырга, мәчеткә экскурсиягә барырга мөмкин, наркотик Һәм исерткеч эчемлекләр куллануны кисәтү, булдырмый калу буенча эшләр дә мәчеттә алып барыла. Шулай ук мәчеттә төрле мөселман бәйрәмнәре һәм башка бәйрәмнәр үткәрелә: Корбан - бәйрәме, Ураза - бәйрәме, 9 май, 1 сентябрь, Балаларны яклау көне Һәм башкалар.

Һәр елны күрше районнарда халкыбызның милли бәйрәме Сабантуй үткәрелә. Әлеге чарада безнең оешма актив катнаша.

«Гаилә» клубында дәресләр алып барыла. Эшендәге яхшы күрсәткечләре өчен безнең оешма Дәүләт тарафыннан оештырылган “Урал арты балаларын бергәләп кайгыртабыз” дип исемләнгән проект нигезендә, “Ярдәм лигасы: социаль ятимлекне һәм ата-ана хокукыннан мәхрүм итүне кисәтү” дигән проектны гамәлгә ашыру максатында сынау мәйданчыгы итеп сайланды. Узган ел без гаилә клубы өчен җихаз булдырдык (мебель, савыт-саба, методик кулланма әсбаплар, компьютер техникасы һәм башкалар). Гаилә клубының максаты: ата-ана һәм бала мөнәсәбәтендә гармония тудыру, аерылуларны һәм абортларны кисәтү.

Авыл халкы өчен күренекле вакыйга булып, көнкүрешне чагылдырган ачык һавадагы музей булып тора. Музейда бик күп информация тупланган. Бала тыңлап кына калмыйча, күп әйберләрне үзе эшләп тә карый ала.

Мин туган якны өйрәнү түгәрәген алып барам. Монда балалар экскурсияләр үткәрергә өйрәнәләр, музей мәдәнияте белән танышалар, туган якларының тарихын, шәҗәрәне өйрәнәләр. Шул рәвешле балада туган якка, үз халкына, теленә хәм тарихына мәхәббәт, милли үзаң тәрбияләнә.

Имин булмаган гаилэлэр белэн эш 8 ел дәвамында алып барыла. 2008 нче елда 3 гаилә куркыныч астында булса, хәзер инде аларның хәлләре әйбәтләнде.

Без әлеге гаиләләр, аларның балалары белән укытучылар, авыл башлыгы, мөселман дин вәкилләре белән берлектә сөйләшүләр алып бардык. Бары җәмгыятьнең төрле вәкилләре белән эшләгәндә генә уңышларга ирешеп була. Мәчет имамы белән сөйләшү яхшы тәэсир калдыра

Авылның спорт мәйданчыгында минем тарафтан мини-футбол, ярышлар буенча күнегүләр үткәрелә. Кыш көнне чаңгы ярышлары уздырыла. Безнең оешмада өстәл теннисы да бар. Балалар шул исәптән зурлар да уйнарга бик теләп йөри.

Безнең курган өлкәсе татар конгрессы оештыручысы Юнусов Марат Равил улы ярдәме белән «Гаиля» түгәрәге өчен бина төзелде; монда авыл китапханәсе урнашкан. Китапханәдә барлыгы 5000 китап исәпләнә, шул исәптән татар китапларын да табарга була. Шулай ук әлеге бинада авыл мәдәният йорты урнашкан. Ул татар милли стилендә бизәлгән. Диварларда татар язучыларының биографиясе белән стендлар урнашкан. Аларның әсәрләре, иҗатлары белән дә танышырга мөмкин, татар-рус сүзлеге дә бар. Мәдәният йортында төрле бәйрәмнәр үткәрелә, артистлар килә, шул исәптән татар-башкорт фольклорын башкаручылар да мәдәният йортын үз итә.

Шулай ук авылда «Балачак»-«Детство»дип аталган үзешчән сәнгать түгәрәге эшләп килә. Әлеге түгәрәк нигезендә балалар фольклор аша татар халкының традицияләре, тарихы белән танышалар, шул рәвешле балаларда милли кыйммәтләргә тәрбияви, сакчыл караш тудырыла. Һәр баланың иҗади күнекмәләре үсеш ала. Без татар телен өйрәнү буенча яңа уку елында мәктәпкәчә, мәктәп балалары өчен түгәрәк оештырырга телибез.

Һәр милләтнең нигезе - тел. Татар авылларында телне саклап калу-төп бурыч булып тора. Гаиләләрдә татарча сөйләшергә тиешбез. Эшләү дәверендә күп эшләр эшләнде һәм түбәндәге максатларга ирешелде:

- халыкның, бигрәк тә яшьләрнең иҗтимагый активлыгы артты;

- имин булмаган гаиләләрнең саны кимеде, начар гадәтләре булганнарның саны да кимеде;

- мәчет ярдәме белән халыкның рухи әхлакый йөзе үзгәрде;

- яшь гаиләләр саны артты, яңа өйләр төзелә.

Шулай итеп, авыл яши, ул үсәчәк дип горурланып әйтеп була. Без исә татар милли мәдәнияты, халыкның милли мэдэниятын, балаларның гаиләдәге тәрбиясе үсеш алуын, үсеп килүче яшь буынның рухи әхлакый яктан формалашуын телибез.

Рәхмәт иътибарыгыз очен. Әссәләмәгәләйкүм үә рахмәтуллаһ үә бәракәтүһ.

**Рәфыйк Мөхәммәтшин:** Рәхмәт! Чыннан да, хәзрәт бер авыл мисалында исламда социаль хезмәт итү мисалын күрсәтте. Ә хәзер сүзне Пенза өлкәсе мөселманнары Диния нәзарәте рәисе урынбасары **Йосыф хәзрәт Бибарсовка** бирәбез. Рәхим итегез!

**Йосыф хәзрәт Бибарсов**: Бисмилләәһир-рахмәәнир-рахиим! Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Хөрмәтле Ринат Зиннурович, безне шушы чараны оештырып, чакырган өчен һәм оештыру комитетына, хөрмәтле Президиум, баш мөфтиләребез, безнең хөрмәтле имамнарыбыз, динебезне әйдәп баручыларыбыз һәм барлык катнашучылар, сезне Пенза өлкәсе мөселманнары, Диния нәзарәте һәм үзем исемемнән сәлам – Әссәләмәгәләйкүм үә рахмәтуллаһ үә бәракәтүһ.

Югары уку йортларын тәмамлап кайтучы шәкертләрнең берничә проблемасын әйтеп үтәсем килә. Аннан соң бу адаптация проблемаларын сезнең хөкүмгә калдырам. Әлбәттә инде, СССР таркалганнан соң, безнең татар халкына иреклек кайтканнан соң, халыкның кайберләре дингә якынрак булу теләге белән Мисыр, Гарәп Әмирлеге, Ливан, Төркия кебек илләрдә югары белем алырга тырышты. Ә инде укып бетергәч, дипломлы белгечләр Россиягә кайтып, гарәп теле укытучылары, имамнар булырга, хәтта мөфтиләр булырга да омтыла.

Әлбәттә, яшьләрнең чит илгә белем алырга китү сәбәәпләре дигәч, престиж дигән терминда килеп терәлә. Чөнки күпчелеге гарәп телен Мәдинә, Каир һәм Дамаск кебек шәһәрләрдә яхшырак өрәнеп була дип тә әйтәләр.

Беренче проблема: эшкә урнаштыру проблемасы. Туган илләренә кире кайткач, аларга кирәксенү юк тойгылары туа. Яшь белгеч 6-7 ел укып, үз Ватанына кайта, кайбер вакытларда шулай була - ул үзенә эш урыны таба алмый. Бер үк вакытта яхшы белгечләрнең аз булуы һәман да актуаль мәсьәлә бит.

Хәтта Шиһабетдин Мәрҗәни хәзрәтләре дә әйтә килгәнннәр: Ислам тарихында динебезгә хезмәт куючылар һәрчак әз булган. Хәзерге вакытта да бу проблема бик актуаль булып тора бөтен дөньяда. Нишләргә соң шундый яшь белгечкә?

Монда бик мөһим безнең ихтирамлы мөфтиләребезнең, зур тәҗрибәле аксакалларыбызның булышлыгы, сезнең булышудан һәм ярдәмегездән башка чиктән тыш авыр аларга адаптацияләнергә. Чөнки барыгызда яхшы аңлыйсыз, шундый "лоббирование" дигән төшенчә бар: бу финанс булышлык түгел, әмма кайвакытта финанс ярдәменнән кыйммәтрәк була.Шунлыктан, без ихтирам иткән дини лидерларга һәм мөфтийләргә минем шундый өндәү, өндәү дип әйтү дә дөрес түгел инде, мөрәҗәгать дисәк, дөресрәк булыр. Сез бик кыйммәтле, бәрәкәтле, хәерле һәм бәхетле хезмәтегезне үзегездән соң да дәвам итегез, садакаджария белән, үзегездән соң яхшы грамоталы белгечләр калдырып, үз мәчетләрегездә имамнарны, укытучыларны һәм акыллы җитәкчеләрне сезнең мәхәлләдә, оешмаларда, мәчетләрдә яки дини идарәләрдә калдырырга тырышыгыз.

Әйтеп узарга кирәк дип уйлыйм шуны да, безнең хөрмәтле аксакалларыбызның күпләре, Аллаһы Тәгалә каршында үзләренең җаваплылыгын аңлап, чит илләрдә югары белем алган шәкертләр арасыннан, үзләренә яхшы кадрлар сайладылар да инде, мәсәлән, Иваново, Пенза, Саратов һәм башкалар. Ә кайберләре сайлау юлларында, Аллага шөкер.

Иваново өлкәсен генә әйткәндә, Аллага шөкер, Фәрит хәзрәт Ляпин һәрвакытта да үзенең көченнән килгән кадәр чит югары уку йортларын тәмамлаган яшьләрнең адаптацияләренә үзенең көчен куйган өчен Аллаһның рәхмәтләре булсын.

Икенче проблема: Кызганычка каршы, кайбер вакытта чит уку йортларын тәмамлап кайтучы яшьлярне, белгечләрне радикаллар дип гаепләп каралаучылар да табыла. Әлбәттә, күп вакытта бу гаепләү һич дәлилсез вә исбатсыз.

Беренчедән, зур укылмышлы халыкны каралау, гаепләү, җәмгыятьтән изоляцияләү, аеру, җәмгыять өчен дә, хөкүмәт өчен дә һич файдасыз.

Белемле, авторитетлы, зур укымышлы, сүзе үтә торган халык булмаса, яшьләр яки дингә кызыксынучы халыкны, интернет аркылы экстремистларга, радикалларга яисә динне үз яман максатларына кулланучы халыкка бик тә әйбәт, җәйлы бер тәэсир, сүзе үтәрлек бер мохит булырга мөмкин. Чөнки белемле кешеләр җәмгыятьтә булмаса, белемсез кешеләр өйрәтә башлый.

Өченче проблема:финанс проблема. Яшь белгеч тормышының берничә елын чит илләрдә уздыра, кайда укыган вакытта шул илнең яшәү шартларына өйрәнә, аннан туган иленә кайткач, финанс авырлыкларга килеп бәрелә. Хәтта эшкә керү соравы чишелгән булса да, ДУМнарда түбән эш хакы, Россия Федерациясенең кайбер субъектларында, бу проблема әле дә чишелмәгән бит. Башка яктан караганда, әгәр дә эш хакын нинди дә булса сәүдәгәрләр түләсә, биредә шул сәүдәгәрдән “зависимость”ка эләгү рискы бар: экспертларның бәя бирүләрендә, яки башка вакыйгаларга анлатмалар керткәндә булуы мөмкин.

Дүртенче проблема: русча әйтик “узкая специализация”. Чит ил югары уку йортын тәмамлаган шәкерт, гаять зур белем багажы белән булса да, әмма ул формат белеме гарәпләр дөньясы менталитеты өчен әзерләнгән. Чит илләрдә укып кайткан белгечләр хәзерге социаль-икътисадый тормышка яраклаша белергә һәм хәзерге заман таләпләренә туры китереп, белемнәрен практикада куллана белергә тиеш. Дини белемнәре булса да, алар Россия уку йортларында белем алырга тиешләрдер. Мәсәлән, юридик һәм филология ягыннан көчле белгечләр булган очракта, алар дин кануннарына туры китереп, күп кенә көнкүреш авырлыкларында чыгу юлын таба белергә тиеш.

2015-2016 елларда, Аллага шөкер, КПФУ чит илләрдә укыган яшь белгечләрнең дипломнарын таныды. Менә шул диплом базасында инде магистратурага теология факультетына һәм институт экономики, управления и финансовка керделәр. Беренче мәртәбә шундый зур урында дәүләт университетында ислам финанс юнәлеше ачылды.

Мин үзем дә чит ил уку йортын тәмамлаган кеше. Шулай итеп без өйрәнергә, җайланышырга тырышабыз. Сезнең ярдәмегез белән, Иншааллаһ, бу эш тагын да яхшырак булыр. Игътибарыгыз өчен, кардәшләрем, бик зур рәхмәт! Бу чараның иң яхшы нәтиҗәләренә ирешүгә Аллаһы Тәгаләдән сорап калабыз һәм сезгә хәерле җомга көне булсын. Әссәләмәгәләйкүм үә рахмәтуллаһ үә бәракәтүһ.

**Рәфыйк Мөхәммәтшин:** Рәхмәт! Хәзер без кичә узган секцияләргә нәтиҗә ясауны дәвам итәбез. Безнең секцияләрнең берсе “Ислам дине һәм күпкырлы матбугат” дип атала иде. Ул Россия ислам институтында узды, чөнки безнең институтта журналистика бүлеге бар. Анда инде безнең журналистика буенча эшне абыстайларыбыз оештырдылар. Сүзне шул абыстайларның берсе **Сафиуллина Резеда Риф** кызына бирәбез. Рәхим итегез!

**Резеда Сафиуллина:** Бисмилләәһир-рахмәәнир-рахиим! Әссәләмәгәләйкүм үә рахмәтуллаһ үә бәракәтүһ. Хөрмәтле дин кардәшләребез, милләттәшләребез! Кичә бездә махсус секция узды “Дин һәм массакүләм матбугат чаралары” дигән. Секциядә 60тан артык кеше катнашты. Татарстан, Башкортстан, Мордовия, Киров, Ульян, Самара, Чиләбе өлкәләре, Пермь крае һәм башка өлкәләрдән килгән делегатлар катнашты.

Катнашучылар арасында 20 матбугат чарасы вәкилләре дә булды. Казаннан Ярдәм мәчете каршында чыгучы “Мөслимә”, Гаилә мәчете каршында чыгучы “Мөселманнар”, Башкортстанда Салават шәһәрендә чыгучы “Салават таңнары”, Магнитогорскиның “Татар рухы” , Башкортстанда чыккан “Тәүфыйк”, Киров өлкәсендә “Вәгазь”, Мордовиядәге “Ислам”, Пермь краенда чыга торган “Нурлы Барда”, Самарада “Азан” газеталары, баш редакторлар, журналистлар һәм шулай ук Казандагы “Иман” нәшрияте, дистәләгән сайтлар вәкилләре катнашты.

Секция барышында программага кертелгән 8 доклад тыңланды һәм шуңа өстәмә буларак 4 чыгыш һәм фикер алышу булды. Чыгыш ясаучылар VIII Бөтенроссия татар дин әһелләре форумы кысаларында “Дин һәм массакүләм мәглүмат чаралары” дигән секция оештыруны бик кирәкле гамәл дип бәяләделәр. Дәвамлы булуына теләкләрен белдерделәр. Һәм бу өлкәдә булган четерекле мәсьәләләргә тукталып, фикер алыштылар.

Төп фикерләрнең берсе – Сүрия җирендә экстремизмга, терроризмга каршы барган сугышта хәрби уңышларга ирешә алсак та, мәгълүмати идеологик фронтта без әлегә, кызганычка каршы, җиңүдән ерак торабыз. Без интеллектуаль көрәшкә әзер булырга тиеш. Террористларның бар пропагандасы Аллаһы Тәгаләдән килгән хакыйки мәгълүматны, Коръән аятьләрен бозып күрсәтүгә корылган.

Моңа каршы, исламның традицион кыйммәтләренә, Коръәннең үзенә нигезләнеп эш итү өчен әзерлекле, компетентлы мәгълүмат чараларының эшләү үзенчәлекләрен, мәгълүмати технологияләрне оста куллана торган белгечләр булдыру зарури.

Чыгыш ясаучылар Россия ислам институтында мөселман журналистлары әзерләү эше баруына һәм инде хәтта беренче чыгарылыш булуына уңай бәя бирделәр. Казан дәүләт мәдәният институтының менеджмент, реклама һәм җәмәгатьчелек белән элемтә урнаштыру кафедрасы мөдире Ваһапова Фирдәүс Габдулаҗановна үзенең мөселман массакүләм мәгълүмат чараларының эшчәнлегендә “Әхлакый аспект” дигән докладында бик мөһим сораулар куйды. Аллаһы Тәгалә иңдергән кануннар адәм баласы тарафыннан никадәр, ни дәрәҗәдә тормышка ашырыла. Шул җәмгыять үзе мөселманнарга карата һәм аларның исламда булырга теләүләренә ни дәрәҗәдә толерант икән, дәүләт белән җәмгыять тарафыннан мөселман булмаганнарга үз диннәре буенча яшәргә, белем алырга, үз ватаннарының лаеклы гражданнары буларак уңай хисап итәргә, ни дәрәҗәдә мөмкинчелек бирә икән.

Мөселман матбугат чараларының төп үзенчәлеклре шуннан гыйбарәт. Аларның төп максаты – җәмгыятьнең мәгълүмат алу хокукын кәнәгатьләндерү белән генә чикләнмичә, мөселман матбугат чарасы журналистиканы җир йөзендә булган миссиясен башкару инструменты буларак файдаланырга тиеш.

Бүгенге яңа шартларда журналистика алдында торган бурыч буларак, бу яңа системага ирекле эзләнү, базар мөнәсәбәтләре, яңача фикер йөртү, яңа тәгълимәт булдыру системасында оста рәвешле үз урынын билгеләү тора. Дәреслеккә, объективлыкка, фактларга һәм әңгәмәдәшенә карата намуслы, тугры һәм җәмгыятьнең бар институтларына, гражданнарына игътибарлы булу – журналистларның төп сыйфатлары шуннан гыйбарәт.

Татар матбугатында дини дискуссия, татарларда булган бай илаһи гыйлеме тарихына тукталу, XX гасыр башындагы газет-журналларыбызда шуларны яктырту, бүгенге көндә бу юнәлештә эш алып бару мөһимлеге асссызыкланды. Һәм бүген дә без күреп торабыз, шактый гына менә шул темалар хәзер яңадан мәгълүмат чараларында, интернетта чыгалар һәм бүгенге көндә аларга дөрес, камил җавап бирүче белгечләр кирәклеге бик нык сизелә.

IT-технологияләрне һәм социаль челтәрләрне бүгенге заманда дәгъват коралы буларак файдалану ысуллары яктыртылды. Хәзер инде конкрет тәкъдимнәргә тукталып китәм.

* Төрле төбәкләрдә һәм шулай ук кайбер очракларда бер үк төбәкләрдә чыгарылган дини календарьләрдә булган вакытның төрлелеген булдырмас өчен ул календарьләрне бер методикага нигезләнгән бер калыпка салырга иде дигән теләк белдерелде.
* Быел Габдулла Батырша Галиевның 300 еллыгын искә алып, аның исемен мәңгеләштерү чарасын күрү теләге белдерелде.
* Газет чыгару программаларының кыйбат булуын истә тотып, төрле регионнарда, районнарда чыгып барган мөселман массакүләм мәгълүмат чараларына ярдәм рәвешендә шул программаларны булдырырга иде дигән теләк белдерелде.
* Шулай ук ММЧна шәригать кануннарына туры килә торган “движок” (шундый термин инде ул хәзер), бер сайт шаблоны, мөселман терминологиясе җиткерүдә бер стандарт һәм чыгып барган газеталарның текстларын тикшереп чыгару өчен бер корректор ярдәме булдырырга иде дигән теләк белдерелде.

Моннан тыш секциядә катнашучыларга махсус әзерләнгән анкета тапшырылган иде. һәм шул анкетада булган кайбер тәкъдимнәрне сезгә әйтеп үтәсем килә.

Федераль телевизион каналда мөселман тапшыруын яңадан булдыру, мөселман телеканалын булдыру. Сорау-җавап форматында һәм террористик идеологияне инкаръ итүче, оператив эшләп баручы бердәнбер мөселман сайтын булдыру.

Мөселман газет-журналлары санын үстерү, белемле мөселман журналистлары булдыру максатыннан региондагы журналистлар, газета редакторлары өчен белемнәрен үстерү курслары оештырырга.

Массакүләм матбугат чараларында “Ислам терроризмы” дигән терминның куллануын тыярга.

Газет-журналларда мселман яшьләре проблемаларын күбрәк күтәрергә. Балаларны игътибардан чыгармаска.

Соңгы көннәрдә безнең эшчәнлектән гыйбәрәт булган берничә яңа юнәлешне генә сезхгә игълан итәсем килә. Беренчедән, КФУда Халыкара мөнәсәбәтләр, тарих һәм көнчыгышны өйрәнү институты каршында ислам гыйлемен һәм исламиятне өйрәнү ресурс үзәге бар. Биредә катнашучыларның күбесе инде безнең чараларны катнашып беләләр, төрле курслар оештырыла. Хәтта бүген яңгыраган шактый гына күп проблемаларны хәл итү буенча түгәрәк өстәлләр, курслар, белем үстерү чаралары үткәрелә. Форсаттан файдаланып, сезнең шушы чараларда катнашырга чакырабыз һәм безнең сайтыбызның яңалыклары белән танышып торырга чакырабыз.

Шул чараларның берсе мөселман лидерлары мәктәбе, мәхәллә 4 ел рәттән уңышлы гына эшләп килә. Төбәкләрдән яшьләрегезне безнең мәктәбебезгә җибәрүегезне үтенәбез. “Илаһи моң”, милли-рухи ядкарьләребезне башкаручылар фестивале, мөнәҗәтләр, бәетләр, татар мәкаме белән Коръән уку һәм башка безнең рухи ядкарьләребезне башкаручылар фестиваль-конкурсы 3 ел рәттән үткәрелде Бөтендөнья татар конгрессы белән берлектә. Быел да без аны планлаштырабыз.

Игътибарыгыз өчен рәхмәт! Эшегез бик мөһим. Бергә бу юнәлештә эшләргә һәм яңа уңышларга ирешергә насыйп булсын.

**Рәфыйк Мөхәммәтшин:** Рәхмәт! Ә хәзер *Бөтендөнья татар конгрессы Башкарма комитеты бүләкләрен* Бөтендөнья татар конгрессының Башкарма комитеты рәисе **Закиров Ринат Зиннур** улы тапшыра. Рәхим итегез, Ринат Зиннурович!

*(Бүләкләү фәрманын Шакиров Данис Фәнис улы укый)*

Милләтебез алдында олы хезмәтләрен искә алып, татар халкының телен, мәдәниятен үстерүдә, гореф-гадәтләрен саклап калуда башкарган зур эшләрегез өчен:

1. Татарстан Республикасының Баш казые, Татарстан Республикасы Балтач районы имам-мөхтәсибе **Җәлил хәзрәт Фазлыев** Бөтендөнья татар конгрессының медале беләнбүләкләнә
2. Бөтендөнья татар конгрессының медале беләнТатарстан Республикасы Әгерҗе районы имам-мөхтәсибе **Азат хәзрәт Гатин** бүләкләнә
3. Мордовия Республикасы адвокатлар коллегиясе адвокаты **Ашимов Марат Рәфыйк улы** Бөтендөнья татар конгрессының медале беләнбүләкләнә

Татарстан Республикасы Мәдәният министрлыгының Мактау грамотасы белән Ислам динен кабул итүнең 1000 еллыгы исемендәге Казан югары мөселман мәдрәсәсе ректоры **Ильяс хәзрәт Җиһаншин** бүләкләнә.

**Бөтендөнья татар конгрессының Рәхмәт хаты белән бүләкләнәләр:**

1. Курган өлкәсе Әлмән районы Өчкүл авылы имамы **Рөстәм хәзрәт Шакиров** бүләкләнә
2. Татарстан Республикасы Лаеш районы имам-мөхтәсибе **Рәфкать хәзрәт Гатауллин**
3. Россия мөселманнары Үзәк диния нәзарәтенең Россия ислам университеты проректоры **Дамир хәзрәт Нәфыйков**
4. Татарстан Республикасы Балык Бистәсе районы мактаулы мөхтәсибе **Сәүдәхан хәзрәт Гайнетдинов** бүләкләнә
5. Свердловск өлкәсе Сысерть районы мөселманнарының “Нур” җирле дини оешмасы рәисе **Хакимян хәзрәт Шарипов** бүләкләнә
6. Татарстан Республикасы Зәй районы мактаулы мөхтәсибе Сәгыйть хәзрәт Камалов бүләкләнә
7. Бөтендөнья татар конгрессының Рәхмәт хаты белән Россия мөфтиләр шурасының эчке эшләр департаменты җитәкчесе **Али хәзрәт Хәсәнов** бүләкләнә
8. Татарстан Республикасы Яшел Үзән имам-мөхтәсибе Габделхәмит хәзрәт Зиннатуллин Бөтендөнья татар конгрессының Рәхмәт хаты белән бүләкләнә
9. Уфа шәһәре Киров районы “Ихлас” мәчете имам-наибе Илсур хәзрәт Хөснетдинов бүләкләнә.

«**Муса Җәлилнең тууына 110 ел тулу уңаеннан»   
истәлекле медале белән бүләкләнәләр:**

1. Ханты-Манси автономия округы мөфтие, Ханты-Манси өлкәсе төбәк татар милли-мәдәни мохтәрияте рәисе **Саматов Таһир Габдулхак**

**улы.**

Татар телен һәм мәдәниятен өйрәнүдә югары казанышларга ирешкән өчен Бөтендөнья татар конгрессы Башкарма комитетының аерым стипендиясе белән Россия ислам институты студентлары бүләкләнә.

1. **Аминькаев Шамил Ислам улы** – Россия ислам институты (2 курс студенты). Стипендия алыр өчен аерым сертификат тапшырылды.
2. **Мурзашев Рамазан Амангильди улы** – Казан ислам институты (3 курс студенты).
3. **Садыйков Әмир Риян улы** - ислам институты (3 курс студенты). Стипендия алу өчен сертификат тапшырыла.
4. **Туганаев Рамазан Илдар улы -** Россия ислам институты (2 курс студенты).
5. **Яппаров Булат Сабир улы -** Казан ислам институты (2 курс студенты).

**Рәфыйк Мөхәммәтшин:** Бик зур рәхмәт! Бүләк алганнарны барсын да котлыйбыз. Бигрәк тә безнең студентларны котлыйбыз инде. Алар беренче мәртәбә стипендия алдылар Бөтендөнья татар конгрессы. Шуның белән пленар утырышның беренче өлеше тәмам. Хәзер төшке ашка рәхим итегез. Төшке аштан соң җомга намазы булачак. Ә аннан соң һәрберегезне Камал театрында пленар утырышның 2нче өлешендә көтеп калабыз. Биредә 15.00 сәгатьтә безнең чаралар башлана.

**ТӨШКЕ АШ**

**ҖОМГА НАМАЗЫ**

**ПЛЕНАР УТЫРЫШНЫҢ ДӘВАМЫ**

*(Г.Камал исемендәге Татар дәүләт Академия театры)*

**Рәфыйк Мөхәммәтшин:** Бисмилләәһир-рахмәәнир-рахииим. Әссәләмәгәләйкүм, хөрмәтле җәмәгать! Форумда катнашучы мөхтәрәм дин әһелләре! Эшебезне дәвам итик. Форумда Татарстан Республикасы һәм Россия Федерациясенең **68**  төбәгеннән **957** делегат  катнаша.

**Иң ерак төбәкләр:**

Саха - Якутия Республикасы

Кырым Республикасы

Сахалин өлкәсе

Приморье крае

Еврей Автоном өлкәсе

Амур өлкәсе

Хабаровск крае

Магадан өлкәсе

**Беренче тапкыр катнашучы төбәкләр:**

Хакасия Республикасы

Еврей Автоном өлкәсе

Амур өлкәсе

Брянск өлкәсе

Липецк өлкәсе

**Иң зур делегация** Башкортостан Республикасыннан, барлыгы 140 дин әһеле.

Делегатларның  **900-е ир-атлар**

**65-се хатын-кызлар** (Хатын-кызлар мәчет-мәдрәсәләрдәге мөгаллимнәр, төрле дини газета-журналларның хезмәткәрләре).

**Иң өлкән делегат** – 1929 нче елгы (ягъни 88 яшендә). Ул Оренбург өлкәсеннән, сугыш ветераны Мөхәммәт хәзрәт Гаделгәрәев.

**Иң яшь делегат:** 1997 нче елгы – Удмуртия Республикасының Можга шәһәреннән Илфат хәзрәт Субаев (19 яшь).

Безнең Форумда Татарстан Республикасы Президенты *Рөстәм Нургали улы Миңнеханов***,** [Татарстан Республикасы Дәүләт Советы](https://tt.wikipedia.org/wiki/%D0%A2%D0%B0%D1%82%D0%B0%D1%80%D1%81%D1%82%D0%B0%D0%BD_%D0%A0%D0%B5%D1%81%D0%BF%D1%83%D0%B1%D0%BB%D0%B8%D0%BA%D0%B0%D1%81%D1%8B_%D0%94%D3%99%D2%AF%D0%BB%D3%99%D1%82_%D0%A1%D0%BE%D0%B2%D0%B5%D1%82%D1%8B) рәисе *Мөхәммәтшин Фәрид Хәйрулла* улы, Бөтендөнья татар конгрессы Башкарма комитеты рәисе *Закиров Ринат Зиннур* улы, Татарстан Республикасы Диния нәзарәте рәисе, мөфти *Камил хәзрәт Сәмигуллин*, Россия мөселманнары Үзәк Диния нәзарәте рәисе, мөфти *Тәлгать хәзрәт Таҗетдин,* Россия мөфтиләр шурасы рәисе урынбасары, Россия мөфтиләр шурасы аппараты җитәкчесе, Мәскәү өлкәсе имам-мөхтәсибе *Рушан хәзрәт Аббясов* катнаша.Шулай ук безнең ФорумдаТатарстан Республикасы Дәүләт Советы депутатлары, Татарстан Республикасы хөкүмәт әгъзалары, җәмәгать эшлеклеләре катнаша. Гадәт буенча, утырышыбызны Коръән сүрәләре белән башлап җибәрербез. Коръән уку өчен мөнбәргә Татарстан Республикасы Лениногорск районы имам-мөхтәсибе **Исмәгыйль** **хәзрәт Сөнгатуллин** чакырабыз. Рәхим итегез, хәзрәт!

***Коръән сүрәсе укыла.***

Сәламләү өчен сүзне Татарстан Республикасы Президенты **Рөстәм Нургали улы Миңнехановка** бирәбез. Рәхим итегез!

**Рөстәм Миңнехановның сәламләү сүзе.**

Бисмилләәһир-рахмәәнир-рахиим. Әссәләмәгәләйкүм үә рахмәтуллаһ үә бәракәтүһ! Хөрмәтле хәзрәтләр, сезне барыгызны да чын күңелдән Татарстанда Республика җитәкчеләре исеменнән, шәхсән үзем исеменнән сәламлим һәм безнең форум уңышлы үтер, шулай ук күп файдалы фикерләр тудырыр дип уйлыйм.

Без инде 8нче тапкыр бу форумны үткәрәбез. Әлбәттә, бу бик мөһим һәм кирәк җыен. Без бөтен Рәсәйдән сезне чакырып, үзебезнең телебезне, динебезне, гореф-гадәтләребезне саклау буенча күп кенә мәсьәләләр турында сөйләшәбез. Әлбәттә, бүгенге көндә без бик зур эш алып барабыз ислам илләре белән эшләү буенча. Кичә генә безнең бик зур форум бетте Грозныйда. Анда “Россия – ислам илләре” дигән стратегический группаның эше барды. Бүген “Kazan Summit” бара. 53 илдән катнашучылар. Бизнесменнар, политиклар.

Бүген инде без сезнең белән монда форум үткәрәбез. Аллаһ теләсә, иртәгә барыбыз бергә Болгарга барабыз. Болгар җыены алдынднан безнең менә шулай җыела торган тәртип бар. Минем теләгем шул, бөтен булган үзегезнең уйларыгызны, фикерләрегезне менә монда уртага салып сөйләшергә мөмкинлек бар. Бүгенге көндә бик күп эш эшләнә. Әлбәттә, без сезгә таянабыз. Мәчетләр торгызыла, китаплар басыла, уку мәсьәләсендә күп кенә мәдрәсәләр аякка бастырыла. Ул безнең өчен һәм безнең милләтебез өчен бик мөһим.

Әгәр дә без үзебез турында үзебез кайгыртмасак, безнең өчен бу мәсьәләне берсе дә хәл итәчәк түгел. Әлбәттә, бу мәсьәлә Татарстанда уңайрак хәл ителә. Мин аңлыйм, читтә яшәүче милләттәшләребез өчен бу мәсьәлә авыррак. Һәм шуңа күрә без бердәм булсак, без бу мәсьәләләрне җиңә алабыз һәм хәл итә алабыз.

Мин сезнең вакытыгызны алмыйм. Күбрәк сезне тыңларга исәбебез бар. Сезгә уңышлы эшләр телим! Рәхмәт барыгызга да!

**Рәфыйк Мөхәммәтшин:** Бик зур рәхмәт, Рөстәм Нургалиевич! Хәзер халкыбызның мәнфәгатьләре өчен күп хезмәт куйган хөрмәтле дин әһелләребезгә мөхтәрәм Татарстан Республикасы Президенты Рөстәм Нургалиевич Миңнехановтан Татарстан Республикасы Дәүләт бүләкләрен тапшыруын үтенәбез.

*(Президентның бүләкләү турындагы фәрманын* **Данис Шакиров** *укый)*

Татарстан Республикасы Президенты Указы нигезендә:

мәдәниятне һәм рухи-әхлакый традицияләрне үстерүгә, тынычлыкны һәм конфессияара татулыкны ныгытуга зур өлеш кертүләре өчен “Татарстан Республикасының Атказанган мәдәният хезмәткәре”   
дигән мактаулы исем

1. Чиләбе өлкәсе Магнитогорск шәһәренең 92 нче мәчет-мәхәллә имам-хатыйбы, «Сөмбелә» ансамбле җитәкчесе **Гаффаров Ильяс Вагыйзь** улынабирелә.
2. Башкортостан Республикасы Балтач мөхтәсибәте имам-мөхтәсибе, Балтач муниципаль районы «Район Мәдәният сарае» муниципаль автоном учреждениесенең XVIII гасыр мәгърифәтчесе Габдулла Галиев (Батырша) музее мөдире **Шәйхәйдәров Рафис Муллаатдар** улына “Татарстан Республикасының Атказанган мәдәният хезмәткәре” дигән мактаулы исем бирелә.

**Татарстан Республикасы Президентының Боерыгы нигезендә:**

1. Алтай крае мөселманнары Диния нәзарәте үзәкләштерелгән дини оешмасы рәисе - Барнаул шәһәре җәмигъ мәчете мәхәлләсе имам-хатыйбы, «Алтай крае татарларның милли-мәдәни төбәк мохтарияте» иҗтимагый оешмасы әгъзасы **Әхмәтгалиев Фәһим Мәснәви** улына Татарстан Республикасы Президентының Рәхмәте белдерелә.
2. Россия Федерациясе мөселманнары Диния нәзарәте үзәкләштерелгән дини оешмасы Мәскәү җәмигъ мәчете имам-хатыйбы **Зарипов Ислам Әмир** улынаТатарстан Республикасы Президентының Рәхмәте белдерелә.
3. Чувашия Республикасының Канаш шәһәреннән «РЭМИСС» җаваплылыгы чикләнгән җәмгыяте директоры **Йосыпов Минхәйдәр Абдулкаюм** улына Татарстан Республикасы Президентының Рәхмәте белдерелә.

**Рәфыйк Мөхәммәтшин:** Зур рәхмәт, Рөстәм Нургалиевич! Без мөхтәрәм имамнарыбызны шушы зур бүләкләр белән котлыйбыз.

Хәзер Форумның кунакларын сәламләү өчен сүз Татарстан Республикасы Диния нәзарәте рәисе, мөфти **Камил хәзрәт Сәмигуллинга** бирелә. Рәхим итегез!

**Камил хәзрәт Сәмигуллин чыгышы:** Бисмилләһир-рахманир рахим.

Хөрмәтле Рөстәм Нургали улы! Мөхтәрәм мөфтиләр, имамнар һәм җыенга килгән кунаклар! Әссәламү галәйкүм вә рахмәтуллахи вә бәрәкатүһ!

Аллаһ Субханә вә Тәгалә Коръәни Кәримдә болай дип әйтә: “Әй мөэминнәр, барчагыз да бер булып, Аллаһ арканына ягъни Коръән хөкемнәренә ныклап ябышыгыз, таркалып аерылмагыз. Бер-берегезгә дошман идегез. Ул сезнең күңелләрегезне берләштерде. Аның нигъмәте белән кардәшләр булдыгыз.”

Без бүген шушы сүзләрне үзәккә куеп, бирегә җыелдык. Мөселманнар һәрвакыт бер өммәт булырга тиеш һәм иманнары нык булган саен, араларында кардәшлек җепләре, бердәмлек хисләре ныгый. Мөселманнар арасындагы бердәмлек безгә бу дөнья өчен дә, ахирәт өчен дә кирәк. Иң начары бәхәс, ызгыш һәм каршы торуларга бирелү.

Мөселманнарның таркау булуы нинди нәтиҗәләргә китерүен хәзер бөтенебез дә күрә ала. Сөекле Пәйгамбәребез (с.г.в.) безгә үзенең бер хәдисендә Аллахы Тәгалә җәмәгатькә тупланган мөселманнарны адаштырмас. Аллаһ Субханә вә Тәгалә җәмәгать белән бергә булганнарга якын тора ди. Шулай ук “аерылганны аю ашар, бүленгәнне бүре ашар” дигән татар халык мәкале дә барыбызга билгеле.

Аллаһ Субханә вә Тәгалә барчабызны да төрле итеп яраткан һәм кайвакыт бер мәсьәләгә карата фикерләребез дә төрле була ала. Ләкин моңа карап кына без бер-беребезгә дин кардәше булудан туктамыйбыз. Төп көчебез – бердәмлек. Бу уңайдан бүгенге форумның әһәмияте аеруча зур. Ул йөзләгән татар имамын, зыялыларын һәм башка рәсми затларны җәмәгать итеп туплап, күңелләрдәге изге теләкләрне җиткерү, ниятләр белән уртаклашу һәм Россия мөселман өммәтендә барган проблемалар хакында фикер алышу мәйданчыгы булып тора.

Быел, Иншааллаһ, без Болгар ислам академиясен ачачакбыз. Ул киләчәктә дә бөтен дөнья мөселман мәгариф үзәгенә әверелер дип өметләнәбез. Белем алу – һәр мөселманның бурычы. Әбү Хәнифә хәзрәтебез әйткән: “Аллаһ үзенең колларыннан галимнәрне хөрмәт итә”, - дип. Карагыз, ничек итеп Аллаһы Тәгалә галимнәрнең дәрәҗәсен күтәргән.

Шунысын да билгеләр үтәргә кирәк. Без Россиянең татар дин әһелләре. Мәдәниятебезнең, телебезнең һәм үз милләтебезнең үзенчәлекләрен саклау өчен җаваплы. Зур галимебез Шиһабетдин Мәрҗани язган: “3 әйбер диндә юк, әмма динне саклый – аларның берсе милли тел. Икенчесе, милли кием. Өченчесе, милли гореф-гадәтләребез”. Бу сүзләр белән татар галимнәренең милли үзаңын саклап калу белән без милләтебезне һәм халкыбызны саклауга да ирешәчәкбез дигән фикерне җиткерә. Игътибарыгыз өчен зур рәхмәт! Аллаһ Субханә вә Тәгалә барыбызга да ныклык һәм сабырлык бирсен. Әссәламү галәйкүм вә рахмәтуллахи вә бәрәкатүһ!

**Рәфыйк Мөхәммәтшин:** Рәхмәт! Киләсе сүзнеРоссия мөселманнары Үзәк Диния нәзарәте рәисе, мөфти **Тәлгать хәзрәт Таҗетдинга** бирәбез. Рәхим итегез!

**Тәлгать хәзрәт Таҗетдин:** Бисмилләәһир-рахмәәнир-рахиим! Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Мөхтәрәм Президентыбыз, Рөстәм әфәнде Нургали улы, Президиум әгъзалары, мөхтәрәм газиз кардәшләрем, хәзрәтләр! Һәммәгезне дә бу 8нче форум белән җан күңелемнән тәбрикләп сәламлим. Әссәламү галәйкүм вә рахмәтуллахи тәгалә вә бәрәкатүһ! Аллаһы Тәгалә ахырларын хәерле кылса иде.

Җыен милләтебездә гомердән бер-берсе арасында дуслык мәхәббәтне арттыруга, җәмгыять алдында торган олы мәсьәләләрне киңәшеп, акыл белән, тәҗрибә белән уртаклашып, хәл итүгә юнәлтелгән иде. Хәзер генә Камил хәзрәт ул аять-кәлимәне исебезгә төшерде. Ул Татарстан Диния нәзарәтенең дә, Үзәк Диния нәзарәтенең дә, бик күп, бүгенге көндә 80 нән артык нәзарәтнең Уставларында да, Низамнамәләрендә дә бар. “Аллаһының нык арканы Коръән Кәримгә ябышыгыз, аерылыша күрмәгез” дигән аять-кәлимә.

Инде 14 йөз елдан артык Пәйгамбәребез (с.г.в.) 3 сәхәбәсе изге Болгарга килеп, Аллаһының динен тарата башлаган вакыттан бирле милләтебез шушы мөбәрәк дин аркасында туган телен дә, милләтен дә, гореф-гадәтләрен дә һәм Аллаһның иң изге, олы бүләге иман, ислам нигъмәтен саклап килделәр гасырлар буе.

Никадәр халыклар, милләтләр арасында да үрнәк булып, дөреслетә булсын, сафлыкта булсын, хезмәттә булсын, үткенлектә булсын, үрнәк булып яшәп килделәр. Менә хәзер генә башкалабыз Казанның иң мөкатдәс урыны Кремльдә ханнарны җир куенына яңадан җеназа белән озаттык. Бу изге эштә имамнар гына түгел, мөхтәрәм Президентыбыз, Рөстәм әфәнде Нургали улы да, дәүләт җитәкчеләре дә, кадерле аксакалыбыз, Республиканың беренче Президенты Минтимер әфәнде Шәрип улы да катнашып, озаттык.

Ничә йөз еллар үткән булса да, исемнәре дә хәтеребездә һәм бүген җир куенына шунда куелды. Безнең ватаныбызның туфрагыннан яңадан туфрагына кайтарылды. Үткәннәрнең дә дөньядан эзләрен калдырып, илебезнең бердәмлек татулыгын, азатлыгын да яклап, соңыннан дәүләтебез Россия – бөек илнең 193 милләт халыкны берләштергән дәүләтнең нигез ташы булып дәүләтебез керде, Аллага шөкер.

Бүген дә сул кул сузып түгел, бөтен төбәкләрнең арасында үрнәк булырлык, һәрвакытта телгә алырлык, соңгы елларда дәүләтләр ара үткәрелә торган сәяси булсын, менә бу “Казань-Саммит” шикелле булсын, бөтен нәрсәдә үрнәк булырлык дәрәҗәләрдә, Аллага шөкер, җитеште. Шуларның өстенә, бәлки шуларга нигез дә булган, динебезгә әһәмият, дәүләт җитәкчеләреннән, бу Болгар академиясе хакында да сүз кузгатылган вакытта хыял гына иде моннан 30-40 ел элек. Елый-елый Болгарга бара идек, абына-абына, күз яшьләре белән. Бүгенге көндә бөтен илгә бәйрәм иттереп, чит илдән кунаклар белән рәхәтләнеп куанып әлдә елыйбыз. Ләкин ул күз яшьләре кайгы түгел, бәлки шатлык һәм шөкерана күз яшьләре.

Анда дога кылып кайтабыз, яңадан дәртләребез артып кайта, тәүбәләребезне кылып, яңа мәчетләрдә намазлар укып, берничә айдан соң, Аллаһ насыйп итсә, Болгар ислам академиясе дә ачылачак. Аңарга зур өметләребезне баглыйбыз. Илебезнең җитәкчесе В.В.Путин бөтен күәте белән, бөтен ихласы белән дәрт биреп, Татарстанның җитәкчесе мөхтәрәм Рөстәм Нургали улы Миңнеханов, беренче Президенты, аксакалыбыз Минтимер Шәрип улы Шәймиев, тик өйдә генә утыруны кырыйга куеп, шушы изге эшкә бөтен акылы, бөтен тәҗрибәсе, бөтен үткән сүзләре белән хезмәт итеп торган вакытында, менә без имамнар инде 8 нче форумга җыелган вакытта да аңлыйк – Президентлар, дәүләт җитәкчеләре, дәүләт хезмәтчеләре безнең вазыйфаны эшләмәс.

Ярдәм бирүләренә мең-мең шөкерана. Без моны күп өмет иттек. Шулай дәүләт белән халык, имамнар да шушы дәүләтнең, илебезнең бердәмлегенә, татулыгына, халыкның да тәрбияле булып, чыннан да, ватаныбызның дәрәҗәсе артуына хезмәт иткән вакытта гына шул вакытта без дөньядан тыныч, имин, барыбыз да Аллаһыга кайтабыз дип, мәңгелеккә дә күчүебез мөмкин.

Алдымда резолюция. Бу әйберләрнең күбесе элеккеге форумнарда да әйтелгән иде. Ләкин иң беренчесендә күрәбез - отмечено, что радикальные и экстремистские идеи, распространяемые отдельными террористическими структурами, действующими якобы от имени мусульман, противоречат исламу, представляют собой угрозу для исламского сообщества и для всего человечества.

Яңадан да, ахырга кадәр килеп җиткән вакытында да, боларның арасында мәхәлләләребезгә, тормышыбызга катнашкан бик кирәкле карарлар, фикерләр бар. Ләкин академияләрне ачып кына, мәдрәсәләрне ачып кына эш бетми. Китапларны бастырып кына бетми. Аллаһы Тәгалә Коръән Кәримендә бездән элек булган халыклар турында да: “Китаплар төягән ишекләр шикелле була күрмәгез”, -дип әйтә.

Без хезмәттә булырга тиешле. Бу профессия гына түгел имам булу, ә хезмәт. Русчасы – служение. Ул служениедә 7-8 сәгать белән чикләнми, 4 сәгать, Пәйгамбәребез (с.г.в.) әйтә: “Аллаһы Тәгалә һәрбер бәндәсенә тәүлеккә 24 сәгатендә 360 тапкыр карый”, -ди. 24не бүлеп карагыз 360ка. 4 минут килеп чыга. һәрбер минут саен Аллаһ күреп тора минем эшемне. Дәүләт кенә түгел, халык кына түгел, Аллаһ күреп тора. Ә Аллаһы Тәгалә Коръәни Кәримдә: “Арагыздан шундый төркем булсын, шундый өммәт булсын, алар яхшы эшләргә өндәүчеләр булсыннар, изге эшләрне кушучылар булсыннар, начар эшләрдән, килешмәгән эшләрдән, бәндәгә дә ярамаган эшләрдән тыючылар булсыннар. Алар һәм аларга ияргәннәр генә, дөньяда да, ахирәттә дә котылырлар”,- ди.

Шулай булган вакытта моны һөнәр итеп кенә алу түгел, бәлеш мулласы гына булырга түгел, кешенең ничек сыйлавына, ничек хөрмәт итүенә карап түгел, бәлки һәркемне тигез күреп, һәркемгә Аллаһның сүзен, Пәйгамбәребез (с.г.в.)нең сүзен, Аллаһның динен бөтен акылыбыз белән генә түгел, белемебез белән генә түгел, йөрәгебез белән җиткерергә тырышырга кирәк. Шулай булган вакытта гына хезмәтебез урынына җиткерелгән була.

Элек гасырлар буена имамнар бернинди зарплата алмаганнар. Кирәк вакытында сабанны да тоттылар, көрәкне дә, чалгыны да, сәнәкне дә тоттылар. Хезмәт тә иттеләр. Күреп торабыз, хәзер дини тәрбия дә, халыкның агарту эшләре дә дәүләтнең вазыйфасына әверелеп килә. Дәүләт шушының мөһимлеген, әһәмиятен аңлап килә, Аллага шөкер. Бөтен дөнья кайнап торган вакытта, иң изге урыннарда да брат на брата итеп, сугыш белән барып, кан коелган вакытында, без күрәбез моның нигезләрен каян чыкканын.

Кичә генә Сириягә бомбаларны яудырдылар Америкалылар. Олы-олы дәүләтләр килешеп бетә алмый. Ялгыз безнең илебез, җитәкчеләребез, без сугыш чукмарлары түгел. Беркемне басып алырга, беркемгә сугыш белән барырга ниятебез дә юк. Үзебез тыныч, сау булыйк, ләкин һаклык, канун булырга тиешле. Международное право иң өстен булырга тиеш. Берләшкән милләттәр оешмасы аркылы бөтен нәрсәләрне киңәш белән үткәрик. Тик торган вакытында без күрәбез – бу сугыш чукмарлыгы максатларыннан милләтләр, төрле дин әһелләре арасында сугыш кына чыгару түгел, нәфрәт, бизешүне, хәтта бер милләттән булганнарның да, гасырлар буена Мисырда, йә Иракта, йә Сириядә мөселманнар да, христианнар да яшәп торган, шуларның арасында хәтлек тә, кан коюларга хәтле барып җитү, бер-берсен үтерешүгә җиткән вакытта безнең илебездә 193 милләт халык.

Шуның өчен менә бу мәсьәләләр поддерңание меры и согласия в обществе булсын. Бу радикаль агымнарга, экстремизмга, терроризмга каршы булу, дәүләтнең теләгән теләге генә түгел, безнең һәркайсыбызның балаларыбыз да, оныкларыбыз да бар, Аллага шөкер. Туган илебез бар, каяндыр килмәгәнбез, килмешәкләр түгел. Аның тынычлыгын саклау – безнең изге бурычыбыз булырга тиеш. Ә моны, һичшиксез, һәркемне тиң итеп күрү.

Камил хәзрәт сөйләгән сүзләрдә дә бердәмлек, аерылмау турында. Ә без әлеге көнебезгә кадәр яңа нәзарәтләр ясаулар, 20-30 мәхәлләдә аерым нәзарәт. Кайсы нәзарәткә карауда мени безнең хезмәтебез. Аллаһның бәндәсе, Пәйгамбәребез (с.г.в.)нең өммәте дигән вакытта монда утырган вакытта гына тату түгел, чыкканнан соң да бер-беребезгә ничек ярдәм итешергә кирәк. Бер-беребезгә дин әһелләре дә ярдәм итешмәсәк, халык кемнән үрнәк алсын. Имамнар халыкка ияреп йөри торган булса, ул халыктан нәрсә көтеп була.

“Син үзең теләгән, сөйгән бәндәңге генә хак юлга күндерә алмассың”, - ди Аллаһы Тәгалә Пәйгамбәребез (с.г.в.)гә дә. – Ләкин безгә өммәт булыгыз. Сез имамнар төзек булсагыз, бердәм булсагыз, өммәткә тиң булырсыз”. Җәннәткә кергәндә дә һәр имам үзенең авылы, үзенең шәһәрендә, үзенең яшәгән урынындагы халыктан җәннәткә кереп бетмичә шул җәннәтнең ишеге янында көтеп торыр. “Йә Раббым, бу намазга килде, йә Раббым, бу Коръән мәҗлесләрен үткәрә иде дип, алар өчен гуахлык биреп торыр”, -ди Пәйгамбәребез (с.г.в.). Аллаһның юлына өндәгез, чакырыгыз. “Тарткалашырга җиткән вакытта да, анаңны, бабаңны дигән сүзләрне куллана күрмәгез, йомшак кына эшегезне алып барыгыз”,-дип, Аллаһы Тәгалә Коръән Кәримендә безгә куша, боера.

Менә бу экстремизмны да, радикаль агымнарны да – болар бөтенсе уйдырма алар, мөселманнарны һәм бигрәк тә ислам динен кыяфштсез, ямьсез иттереп, вахшиләр итеп күрсәтер өчен, милләтләрне бер-берсеннән биздерү өчен. Төрле дин әһелләре дип әйткән вакытыбызда Аллаһ хакына мусульманский, христианский, иудейский, буддистский диннәр бар мени? Без генә атыйбыз аны. Ләкин атабыз Адәм (г.с.)нән алып, Пәйгамбәребез (с.г.в.)гә кадәр, Нух (г.с.)дә, Ибраһим (г.с.)дә, Муса (г.с.)дә – бер халыкны да Пәйгамбәрсез калдырмадык дип Аллаһы Тәгалә әйтә.

Аллаһының илчеләре арасында берсен дә аермыйбыз. Диндә узышу, мәчет-чиркәүләрне күбәйтү белән, безнеке зуррак булсын, матуррак булсын дип, аның белән түгел, эшләгән эшләр белән шул мәчетләребездәничек итеп яшибез, ничек итеп Аллаһның динен өйрәнәбез, чыкканнан соң да ничек итеп йөрибез – шул дин. Олыларга да, кечеләргә дә, галимнәргә дә, наданнарга да – бөтенесенә җиткерү булырга тиеш. Шуңа күрә бу вазыйфа бер көн белән генә бетми. Пәйгамбәребез (с.г.в.)нең хәдисләрен беләсез. Ахырзаманда мәчетләр дә күп булыр. Бик матур да булыр, аларны матурлауга бик игътибар да бирерләр, бизәрләр. Ләкин берәүнең йөз дөясе булган шикелле, берсе аксак, берсе сукыр, ул дөянең берсенә дә атланып булмый. Шуның өчен ул тулы мәчеттә дә бер иманлысы да калмас, - ди Пәйгамбәребез (с.г.в.).

Без моны да уйларга тиеш. Төс-кыяфәт белән генә түгел, һәр көндәлек эшләгән эшебез белән. Дәүләт җитәкчеләре, президентларыбыз үзләренең ни кадәр мәшәкатьләрен, үзебезнең илебезнең эчендәге мәшәкатьләр генә түгел, дәүләтләр, хөкүмәтләр арасында булган бүгенге искиткеч катлаулы, авыр хәлләр булган вакытында, бөтен почмакларында сугышлар кайнаган вакытында, инде безнең илебезнең границаларына хәтле НАТОның гаскәрләре, ракеталары килеп җиткән вакытында, без җиң сызганып тынычлыкны урнаштыруга, тынычлык булды икән, сәламәт акыл белән бердәмлек тә, татулык та киләчәк. Сүзең үтмәсә, һич булмаса үрнәк белән. Беркемгә дә, хәтта үз балаңа да бүгенге көндә сүзең үтүе мөмкин түгел.

Пәйгамбәребез (с.г.в.) ахырзаман килгән вакытта үз балаңа хуҗа була алмассың дигән. Шуңа күрә уйлыйк, иртәгә нәрсә була, 5-10 елдан соң нәрсә була. Пәйгамбәребез (с.г.в.) уйларга кушкан. Кыямәт җитсә дә, җир-күкләр калтырый башлаган булса да, әгәр өлгерсәң, утырта торган алмагачыңнымы, чияңнеме утыртып ал, ул синең гамәл дәфтәреңә язылыр ди. “Әй дөньякай, бетте инде дип, кылган хезмәтеңне ташлама, кырыйга тайпылма”, - ди Пәйгамбәребез (с.г.в.).

Шуңа күрә мәчетләребездә, хәзер монда иң олы хәзрәт ничә яшьтә дип әйттегез, 88дә. Ә 88 белән 75 арасындагы хәзрәтләр мәхәлләләребездә 60-65%. Кайбер өлкәләрдә 80%. Тагын 5 елдан, 7 елдан соң ни була? Бер Академиябез белән генә аннан котыла алырбызмы? Ул бит каймагын әзерләү анда. Ул мәчетләребездә кемнәр хезмәт итәр ди? Шуның өчен җиң сызганып, һәрбер имам үзенең авылында, үзенең шәһәрендә әзерләргә тырышырга тиеш. һич булмаса, курсларга җибәреп. Ләкин безнең теләк булырга тиеш, көнебезне үткәрү генә түгел, боларны барсын да исәпләү.

Чит илләрдә укып кайтканнар хәзер йөзләгән генә түгел, меңләгәннәр. Ул салынган мәчетләргә алар урнаша торган булса, ул ИГИЛдагы кешеләр анда гына түгел, монда да үрчиячәк. Һәрбер районда илебез буенча кайсы гына почмагына карый торган булсаң да, үзегез беләсез бик яхшы – тулган. Аларны көч белән генә түгел, менә шушы күркәм вәгазь, халыкны саклап калу, халыкка тәрбияне бирү моның изге вазыйфа икәнен без аңларга тырышырга тиеш.

Башка милләт кешеләренә дә, башка юллардан йөргәннәргә дә аңлашу юлларын, шуның өчен хаҗдан соң һәрбер очрашу, һәрбер конференция, һәрбер семинар шул хаҗның савабына ирештерәчәк, әгәр дә без бер-беребез белән аңлашуны максат итеп куя торган булсак. Адәм баласы, Һава баласы икәнлеген исебезгә төшерсәк, Аллаһының колы, Пәйгамбәребез (с.г.в.) нең өммәте икәнебезне онытмасак. Әссәламү галәйкүм вә рахмәтуллахи тәгалә вә бәрәкатүһ!

**Рәфыйк Мөхәммәтшин:** Рәхмәт! Киләсе сүзебезне Россия мөфтиләр шурасы рәисе урынбасары, Россия мөфтиләр шурасы аппараты җитәкчесе, Мәскәү өлкәсе имам-мөхтәсибе **Рушан хәзрәт Аббясовка** бирәбез! Рәхим итегез!

**Рушан хәзрәт Аббясов:** Бисмилләәһир-рахмәәнир-рахиим! Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Хөрмәтле Президентыбыз, хөрмәтле Президиум әгъзалары! Хөрмәтле мөфтиләребез, имамнарыбыз! Сезне чын күңелдән Аллаһы Тәгаләгә якын булган иң изге сәлам белән сәламлим. Әссәламү галәйкүм вә рахмәтуллахи тәгалә вә бәрәкатүһ!

Шулай ук рөхсәт итегез, Россия мөфтиләре Шурасы һәм Россия Федерациясе мөселманнары Диния нәзарәте рәисе исеменнән, хөрмәтле булган мөфтий-шейх Равил Гайнетдин тарафыннан безнең бүген башланган VI Бөтенроссия татар дин әһелләре форумы мөрәҗәгатьнәмәсен укып чыгарга.

Россия мөфтиләре Шурасы һәм Россия Федерациясе мөселманнары Диния нәзарәте рәисе исемененнән сезне ихлас күңелдән сәламлим. Әссәламү галәйкүм вә рахмәтуллахи тәгалә вә бәрәкатүһ! Аллаһы Тәгаләнең сәламнәре, рәхмәтләре һәм бәрәкәтләре сезгә барыгызга да булса иде.

Быел илебезнең тарихында бөтен Россия халыкларының тормыш-тәртипләрен һәм барышларын кардиналь рәвештә үзгәрткән әһәмиятле вакыйганың, инкыйлабның ягъни революциянең 100-еллыгы килеп җитә. Совет хакимиятенең иҗтимагый, икътисадый курсы бер мәгънәдә булса да, дингә кагылышлы сәясәтенең хаталы булганы бер дә шик тудырмый.

Бүген 100 ел элек башланган актив атеистик пропаганданы артыннан килгән бөтен диннәрнең гыйбадәтханәләрен, коточкыч җимерүләрне һәм дини уку йортларын ябуларын, дин әһелләренә булган аяусыз репрессияләрне искә алмаска мөмкин түгел. Шуның белән бергә татар халкында бу сәясәт тагын берничә факторлар белән катлауланды. Алар арасында моңа кадәр 10 гасыр дәвамында күп буын галимнәре һәм мәгърифәтчеләре меңнәрчә чыга торган китапларның, газеталарны һәм журналларны, тел графикасын икеләтә үзгәртү һәм бөтен мөселман дөньясының уку йортларыннан алда барган янында казанган дин галимнәре генә түгел, ә күп Россия мөселман халыкларының милли интеллигенция чәчәкләрен үстергән татар мәдрәсәләрен ябуы иң хәләкәтле булып чыкты.

Шулай итеп күп гасырлы рухи традицияләр белән элемтәне юк итү нык каралды. Әмма дини үсешенә зур зарар китерсә дә, бу омтылу уңышсызлыкка дучар булды. Аллаһы Субханә вә Тәгаләнең рәхмәте белән безнең танылган галимнәребез, алар арасында Галимҗан Баруди, Ризаетдин Фәхретдин, Муса Бигиев, Кәшшәф Тәрҗемәни, Габдрахман Рәсүли, Шакирьян Хиялетдин, Әхмәтҗан Мостафин, Әхмәтзәки Сафиуллин һәм халкыбызның башка каһарманнарның тырышлыгы белән буыннарның рухи көче тулысынча өзелмәде.

Безнең рәхмәтләребез сүзләрдә һәм догаларда гына түгел, ә иң мөһиме аларның данлыклы гамәлләрен дәвам итүдә, алар яндырып җибәргән учак яңа көч белән яңна башласын, һәм киләсе буыннарның юлларын яктыртып, күңелләрен җылытып, глобализация һәм эсктремизм дигән үтә зарарлы вируслардан саклап, балаларыбызның рухи мирасын яңадан торгызуда һәм популярлаштыруында булырга тиеш.

Өмет итәбез, бу әһәмиятле вазыйфаны оештырган Болгар ислам академиясе зур фәнни тикшерү академия үзәге булып, бөтен дөньяга татар дини мәктәбенең гуманистик көчен ачып үтә алыр.

Форумда катнашучыларга уңышлар һәм нәтиҗәле эшләр телим. Аллаһы Тәгаләнең ярдәме булсын һәм киләсе Рамазан айларыбыз һәркайсыбыз өчен мөбәрәк булсын. Мөфтий-шейх Равил Гайнетдин - Россия мөфтиләре Шурасы һәм Россия Федерациясе мөселманнары Диния нәзарәте рәисе.

Хөрмәтле хәзрәтләр, рөхсәт итегез ике генә фикер әйтеп үтәргә. Чыннан да, бу форумга әзерләнгән вакытта безнең берничә утырышлар булды. Без уйладык, ничегрәк бу 8нче форум үтәр дип һәм киләчәге ничек булыр дип. Чөнки әлеге матур җыелышларыбызда без күрешәбез, очрашабыз. Халык әйткәнчә, бер крешү – үзе бер гомер. Әмма ләкин алга таба шушы форумда алган фикерләрне үзебезнең мәхәлләләребездә, мәчетләребездә актив рәвештә кулланырга тиеш. Бүген Аллага шөкер, яшь имамнарыбыз да Россиянең төрле почмакларында хезмәт кылалар.

Кызганычка каршы без әйтәбез, безнең халык мәчеткә бик аз йөри дип. Әмма ләкин зур мәҗлесләр оештырган вакытта, зур бәйрәмнәрдә безнең халык, Аллага шөкер, килә. Шуның өчен без үзебезнең мәчетләребездә генә түгел, ә мәчеттән чыгып, үзебезнең яшьләр белән, татар халкы белән бергәләшеп эшләргә тиешбез. Әлеге фикерләрне дә бу сәхнәдән әйтеп куйдылар. Үзегез беләсез, 70-80% яшьләр хәзерге вакытта актив рәвештә интернет белән куллана. Социаль челтәрләрдә яшьләр имамнарга сорауларын биреп, алар белән элемтәгә чыгарга телиләр.

Яшьләрнең максимализм дигән нәрсә бар икәнен үзегез беләсез. Әмма алар тырышалар үзенең күәтләрен, көчләрен ниндидер изгелеккә тапшырырга тырышалар. Хәзер бик популяр волонтерские движения. Яшьләребезне төрле бәйрәмнәргә әзерләнү вакытында, очрашуларда актив рәвештә катнаштырабыз. Өйгә кайткач, бу форумда ишеткән фикерләрне тормышка ашырырга тырышыйк. Рәхмәт бик зур.

**Рәфыйк Мөхәммәтшин:** Рәхмәт! Мөхтәрәм җәмәгать, билгеле булганча безнең форум эшчәнлеген кичә башлап җибәрдек. Без, гадәттәгечә, форумны секцияләрдән башлап җибәрдек. Кичә безнең делегатлар 4 секциягә бүленеп, төрле мәсьәләләр буенча үз фикерләрен әйттеләр. Ике секция буенча нәтиҗәләр ясадык. “Болгар Ислам академиясе – милли рухи фикерне торгызу үзәге” секция эшчәнлегенә мин кыскача гына тукталам.

**Рәфыйк Мөхәммәтшин:** Мөхтәрәм җәмәгать, мин Болгар Ислам академиясенә багышланган секция хакында үземнең фикерләремне һәм шулай ук кичә секциядә булган фикерләрне сезгә җиткерергә телим. Вакытны озакка сузмыйча гына принципиаль булган моментларына гына тукталасым килә.

Аларның беренчесе - Болгар Ислам академиясе – ул югары дини уку йорты. Һәм шуңа күрә дә Болгар Ислам академиясенең төп бурычы дин галимнәре әзерләү һәм илаһият өлкәсендәге белгечләрне әзерләү. Бу беренче чын принципиаль момент дип әйтер идем мин.

Икенчесе - Болгар Ислам академиясе ул югары Россия дини уку йортларына конкурент буларак түгел, ә дини мәгариф системасының иң югары звеносы буларак оештырыла. Һәм шуңа күрә дә инде без Болгар Ислам академиясе тиешле дәрәҗәдә эшләп китсен дисәк, бүгенге көндә без үзебезнең мәдрәсәләребездә, үзебезнең югары ислам уку йортларында, Уфадагы, Мәскәүдәге, Казандагы ислам университетларында эшчәнлекне тагын да югары дәрәҗәгә күтәрергә тиешбез. Шул очракта гына Болгар Ислам академиясендә тиешле дәрәҗәдә әзерлекле абитуриентлар булачак.

Шуңа күрә без бөтен Россия мәдрәсәләре өчен стандартлар эшләдек. Шулай ук югары уку йортлары өчен стандартлар эшләдек. Хәзер инде без Болгар Ислам академиясенең дә укыту стандартлары эшләдек. Безнең өчен дини мәгарииф системасы бер чылбыр буларак, инде ул мәдрәсә, югары уку йортлары, Болгар Ислам академиясе бергә тезелде дип әйтергә була.

Өченче принципиаль момент - Болгар Ислам академиясе бүгенге көндә дини уку йорты буларак, Россия дини мәгариф өлкәсендә яңа буын һәм яңа звено буларак, әле башкарылмаган ислам дине өлкәсендә магистр һәм докторларны әзерләүгә аның эшчәнлеге юнәлдереләчәк. Әгәр дә без башка дини уку йортларында, мәсәлән, Казанда, Мәскәүдә һәм Уфада бакалаврлар әзерләсәк, Болгар Ислам академиясенең төп бурычы – шәригать фәннәре буенча магистрлар һәм докторлар әзерләү.

Дүртенче иң мөһим пунктларның берсе - Болгар Ислам академиясе – ул Россия һәм Татарстан җитәкчелеге тарафыннан инде берничә мәртәбә әйтелгән һәм безнең алда куелган иң төп бурыч – ул хакта инде Россия Президенты В.В.Путин да 2013 елда Уфада чыгышында әйткән иде – ул возрождение отечественной богословской школы. Үзебезнең дини илаһият традицияләрен торгызу. Чыннан да бу бик мөһим проблемаларның берсе булып тора. Болгар Ислам академиясе бүгенге көндә безнең дини илаһият традицияләрен ничек торгызыр дигән принципиаль мәсьәләне куярга тиешбез. Бүгенге көндә безнең татарлар арасында магистратура һәм докторантурада укытырлык дин өлкәсендә әзерлекле кадрларыбыз юк.

Шуңа күрә, һичшиксез, Болгар Ислам академиясенең беренче елларында без чит илдән галимнәр чакырып, алар безнең шәкертләребезне дә укытырга тиеш. Биредә туган проблемаларның берсе – гарәпләр әзерләгән шәкертләр безнең традицияләребезне ничек дәвам итәр микән дигән сорау ул чыннан да бик хаклы. Кичә дә секциядә яңгырады татар теле кафедрасын ачу дип. Әлбәттә, татар теле кафедрасын ачу Болгар Ислам академиясендә – ул мөһим. Ләкин шулай да без магистрлык һәм докторлык диссертацияләре язачак булачак галимнәрне җыйгач, алар инде татар телле һәм тата телендә безнең борынгы татарча һәм гарәпчә чыганакларны укый алырлык кадрларны булдырырга кирәк.

Болгар Ислам академиясенда татар теле кафедрасы ачып, аларны татар теленә өйрәтү – ул бик дөрес булмас. Шуңа күрә мин тагын кабатлап әйтәм, Болгар Ислам академиясенең белем дәрәҗәсенең һичшиксез, ул менә безнең мәдрәсәләрдә, университетларда татар теле ничек укытыла, башка фәннәр ничек укытыла, шуның белән турыдан туры бәйле булачак.

Шуңа күрә милли үзаңны, милли традицияләребезне торгызу өчен Болгар Ислам академиясендә беренче чиратта магистрлык, докторлык диссертацияләрен язганда алар безнең чыганакларыбызны өйрәнеп, безнең зур шәхесләребезгә багышланган диссертацияләр язарга тиешләр.

Без үз традицияләребезне торгызабыз дип, үз казаныбызда гына кайный алмыйбыз. Конкурентлылык дигән проблеманы без үз алдыбызга куярга тиешбез, чөнки без Болгар ислам академиясен оештырганда безнең яшьләребез чит илгә күп йөрмәсен дип, аны үзебездә оештырабыз. Әгәр дә ул конкуренция таләпләренә җавап бирә алмаса, һичшиксез, безнең яшьләребез һаман да чит илгә чыгу турында уйлыячаклар. Программаларны да эшләгәндә, без бүгенге көндә иң зур мөселман илләрендәге уку йортларның программаларын өйрәнеп, аларга тәңгәл килсен дип тырыштык.

Болгар Ислам академиясен ачу быел безнең иң зур вакыйгаларның берсе булачак. Без барыбыз да Болгар Ислам академиясенә зур өметләр баглыйбыз. Һәм шул өметләрне тормышка ашырыр өчен без бөтен көчебезне куярга тиешбез.

Болгар Ислам академиясен оештыручылар безнең үзәкләштерелгән төп дини оешмаларыбыз. Болгар Ислам академиясе, Иншааллаһ, көз көне үзенең эшчәнлеген башлап җибәрер. Без озакламый үзебезнең илаһият өлкәсендәге магистрлар һәм докторларыбызны әзерләп чыгарырбыз дип өметләнеп калам. Әссәламү галәйкүм вә рахмәтуллахи тәгалә вә бәрәкатүһ!

Тагын бер секция “Мәчет һәм татар гаиләсе” дип аталган иде. Чыгыш өчен һәм бу секциянең эшчәнлеге хакында нәтиҗәләр ясау өчен сүзне без Татарстан Республикасы Баш казые, Татарстан Республикасы Балтач районы имам-мөхтәсибе **Җәлил хәзрәт Фазлыевка** бирәбез! Рәхим итегез!

**Җәлил хәзрәт Фазлыев:** Бисмилләәһир-рахмәәнир-рахиим! Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Газиз дин кардәшләрем! Әссәламү галәйкүм вә рахмәтуллахи тәгалә вә бәрәкатүһ. Пәйгамбәребез (с.г.в.): “Кардәшләр, үзара аралашыгыз, үзара аралашсагыз, йөзегез нурлы булыр, калебегез чиста булыр, ризыгыгыз киң булыр, арагызда мәхәббәт артыр”, -дигән.

Бик зур рәхмәт Президентыбыз Рөстәм Нургалиевичка һәм татар конгрессына безнең шушылай итеп җыелырга, очрашырга, фикерләр алышырга мөмкинлек тудырганнары өчен. Менә шушы җыелуларыбыз алга таба арабыздагы дуслыкны арттырырга хезмәт итсә иде.

Кичә безнең“Мәчет һәм татар гаиләсе” дигән секция эшләде. Бөтенебезне борчыган фикер менә бүген без демографик кризис дип әйтәбез, әгәр без кул кушырып, битараф булып утырсак, 10-15 елдан бу демографик кризисның демографик катастрофага әйләнүе бар. Аллаһ сакласын. Секциядә бик матур чыгышлар яңгырады. Гаиләне саклар өчен, милләтне саклар өчен 4 әйберне сакларга кирәк. Иң беренче динне сакларга кирәк. Әгәр кешенең күңелендә иман, Аллаһы Тәгаләгә мәхәббәт булмаса, ул корыган агач шикелле була, аның киләчәге булмый. Күңелендә Аллаһы Тәгаләгә мәхәббәт булмаган кешедә бүтән кешегә мәхәббәт була алмый. Менә хайванда дин юк, әти-әни дигән төшенчә дә юк, күрше төшенчәсе дә юк, туган төшенчәсе дә юк. Менә без динсезлек аркасында шушыңа таба барабыз.

Әлбәттә, дин булсын өчен мәчетләр кирәк. Бүген, Әлхәмдүлилләһ, мәчетләребез бар. Әмма шул ук вакытта кайбер өлкәләребез мәчеткә урын бирмиләр, мәчет төзергә тоткарлыклар чыга дип, конгресска, Президентка үтенеч хатлары бар. Әлбәттә, бу мәсьәлә безне борчый. Без аны резолюциягә керттек. Булдыралган кадәр ярдәм итәргә. Менә бүген Президентыбыз да берничә тапкыр әйтте: “Татарстанда күз алдына китерәсезме ниндидер храм төзергә җир бирмәүләрен?”. Башка өлкәләр дә бездән үрнәк алсыннар иде.

Мәчет булганнан соң дин булсын өчен үз мәнфәгатеннән өстен дин мәнфәгатен куючы дин әһелләре кирәк. Аңлата алдыммы, юкмы? Бүген, әлбәттә, гыйлем кирәк. Иблистә дә гыйлем булган. Бүген бөтенебезнең үз мәнфәгате дин мәнфәгатеннән өстен. Динне түгел, үзебезне кайгыртабыз күп вакыт. Менә шушы безне таралуга китерә. Менә шушы җыелуларыбыз шушы таралуларга чик булсын иде. Гыйлем алганда, дога кылганда Пәйгамбәребез (с.г.в.) файдалы гыйлем булсын дип дога кылган. Инде Болгар ислам академиясе дә файдалы гыйлем бирә торган, безне берләштерә торган бер учак булсын иде дип телим мин.

Икенчесе, җанны сакларга кирәк. Бүген бала төшерү буенча татарны алсаң да, урысны алсаң да, бөтенесе дә ярыша. Менә монда безне, дин әһелләрен, бөтенебезне бергә берләштерә торган әйбер бу. Бөтенебез иман китердек дибез. Аллаһы Тәгаләгә әйтә: “Һәр бала ризыгы белән туа”, -ди. Без хәдисләр өйрәнгәндә әйтәбез бит, гарәпләр нинди булганнар дип. Гарәпләрне гаеплибез, шундый кешеләр булган икән, кыз балаларын җиргә күмгәннәр. Пәйгамбәребез (с.г.в.) янына бер сәхәбә килеп, ничек кыз баласын җиргә күмгәнен сөйли. Ул әйтә: “Син бик каты бәгырьле булгасың икән”, - ди.

Ә без, шуны сөйләүчеләр, ничә балаларыбызны җиргә күмгән? Кайсыбызда 10 бала. Бер көнне карадым Татарстанда 10 баладан артык бер гаилә бар икән. Кая безнең балаларыбыз? Бу Аллаһы Тәгаләгә ышану буламы? Тәвәккәл кылу буламы? Монда әйттеләр дин әһелләре. Безнең мөслимәләр Шурасының җыелышы булган иде. Мөслимәдә бер лозунг – һәр татар хатыны татарча сөйләшә торган 3 бала үстерергә тиеш, һәр мөслимә ким дигәндә 6ны үстерергә тиеш. Менә лозунг хатын-кызларда.

Бүген кыз баланы кияүгә бирергә баргач, мәхәрне бирәме дип сорамый, кияү син аның тормышын ничек алып барырсың дип сорамый, беркемнән дә сорамыйлар. Нәрсә дип сорый? Минем кызым кайда эшлиячәк ди. Эшче көче бирә. Ана булу бүген модада түгел. Эшләргә тиеш, ирен туйдырырга тиеш. Эш урыны булмаса, бирми. Бу бит дөрес түгел. Вәгазьләребездә аңлатырга кирәк. Хатын-кыз әни кеше булган өчен хөрмәт ителергә тиеш. Бүтән эшне ирләр дә эшли ала.

Президентыбыз аерылу процессын катлауландырырга кирәк ди. Мәхәрне генә аңлатсак та. Менә әйтте: “Кияү, никахта 100 мең бирәсең, талак әйтсәң, 1 миллион бирәсең”. Бүген генә миңа шалтыраталар. “Ачуым чыгып, талак әйттем”, -ди. Аны кочаклап ятканда берәү дә әйтми бит инде. Ә менә син ачуың чыгып, талак дип кычкыргач, 500 мең генә дә акча чыгарып бирсә, әйтер идеңме? Бөтен нәрсә шәригатьтә бар. Безгә әзрәк файдалана белергә генә кирәк. Җанны саклау өчен хәрам ризыктан тыелырга кирәк.

Бүген птичий грипп турында сөйлиләр телевизордан. Фәлән илдә 74 кеше үлгән диләр. Тавык кетәклекләренә сетка корыгыз, чыпчык кермәсен диләр. Аракы эчеп, йөз меңләгән кешеләр үлә. Аракы сата торган кибетнең ишегенә сетка корыгыз дип чыкмыйлар бит. Шуңа күрә ризыкның хәләллеген кайгыртырга кирәк. Безнең резолюциядә икенче әйбер, балалар бакчаларында, мәктәпләрдә хәләл ризык булдыру. Чөнки бала туып, аракы эчә башламый. Хәрам ризык кешедәге ихтыяр көчен бетерә. Шуның өчен хәрам ул. Наркоман да начар эшләгәнен белә, игровой автомат янында басып торучы да, аракы эчүче дә, гаиләсенә хыянәт итүче дә. Әмма форсат чыкканда үзен тыеп кала алмый, чөнки аның ихтыяр көче юк.

Шуңа күрә балаларыбыз хәләл ризык ашарга тиеш. Бу очракта хөкүмәттән дә безгә бераз ярдәм кирәк, чөнки балалар бакчаларында, мәктәпләрдә хәләл ризыкны кайгырту бик үк җайлы түгел. Хотя бы татар авылларында, татар районнарында бу әйбер кирәк. Бала “бисмилла” әйтеп ашарга тиеш, уң кулы белән ашарга тиеш.

Өченчесе, милләтне саклар өчен нәселне сакларга кирәк. Бала кечкенәдән үзенең милләте белән, дине белән, нәселе белән горурланып үсәргә тиеш. Селекция дигән фән бар. Яхшыга яхшыны кушкач кына яхшы була. Колхозларда сыер янына начар үгезне кертмиләр. Ә бездә ярата диләр. Ярата бит инде, чыгып карасын диләр, торалмаса, кайтыр диләр.

Гаилә төзү бернинди тәҗрибәсе булмаган яшьләр кулына тапшырыла. Коръәндә дә, хәдистә дә егет белән кыз арасында мәхәббәт бар димәгән. Анда мавыгу булырга мөмкин, омтылыш булырга мөмкин. Мәхәббәт ир белән хатын-арасында була. Чөнки кыз белән еге арасында бернинди вазыйфа юк. Теләсә алды, теләмәсә алмады. Ә менә ир белән хатын сабыр итеп, балалар үстерсәләр, Аллаһы Тәгалә аларга иң зур бүләкне – араларына мәхәббәт бирер. Менә бигрәк тә 60 лардан үткәч, хатыннан алда үлсәм ярар иде диеп кенә, аннан башка нишләрмен дип котып чыгып тора. Шулай бит инде? Менә бу мәхәббәт була. Аннан башка торалмыйсың.

Безгә, имамнар, менә бу әйберләрне аңлатырга кирәк. Бу мәсьәләдә “Ак калфак”, “Дәү әниләр” оешмасы бармы, мәктәп, балалар бакчасы бармы – бу гаилә мәсьәләсе безне бөтенебезне берләштерә. Чөнки дөньяда бер генә проблема бар – яхшы бала тәрбияләү, дөньяда бер генә профессия бар – әти-әни профессиясе. Без дөньяга иманлы киләбез, иманлы булып китәргә тиешбез. Монысы беренче бурыч. Икенчесе – һәр сәламәт кеше гаилә корырга һәм үзенә караганда моның кадәр генә булса да үзеннән яхшы бала калдырырга тиеш. Яшьләр начар дибез икән, димәк, без әти-әниләр Аллаһы Тәгалә каршында икенче бурычны үтәмәгәнбез. Менә шушы безне берләштерә.

Гаиләне һәм милләтне саклый торган өченче әйбер – без малны таба да белергә тиеш, тота да белергә тиеш. Бердәнбер өстәмә продукция бирә торган әйбер – ул җир. Атабыз Адәмне Аллаһы Тәгалә җәннәттән җиргә күчергәч, игенчелек һөнәрен өйрәтте. Иң яхшы заводка бер кило тимер керсә, ничә кило кадак чыга? 2 кило кадак чыгара аламы завод 1 кило тимердән? Чыгара алмый, кимрәк чыга. Җиргә ярты чиләк бәрәңге саласың, 10ны аласың. Шуңа күрә элек тә, хәзер дә авыл хуҗалыгын талыйлар. Чөнки бүтән җирдә өстәмә продукция юк.

Без балаларыбызны җирдә эшләми торган итеп, җирне яратмый торган итеп үстерәбез. Ниндидер авыл хуҗалыгындагы һөнәрдән, мал караудан, җирдә эшләүдән ничектер балаларыбыз чирканып үсә, ниндидер кимчилекле шикелле. Бу дөрес түгел. Мондый милләтнең киләчәге юк. Бөтен дөньяда сугышлар җир өчен барган. Җирдә эшләргә кирәк, җирне яратырга кирәк, хезмәтне яратырга кирәк. Шуңа күрә мәктәпләрдә балаларыбызны өндәп үстерергә кирәк, шунсыз милләтне яшәтеп булмый.

Мине шул хәтле борчыган бер әйбер бар. Өченче балага җир бирелә бит инде. Ул шәһәр җирендә әйбәт. Анда җирнең бәясе бар. Авыл җирендә бит ул тулып ята. Менә бүген шуңа күрә өченче баланы шәһәрдә алып кайтасылары килә авылдан китеп. Анда мәктәпләр дә тулы, балалар бакчасы да тулы. Ә авылларда мәктәп тә буш, балалар бакчасы да буш. Җитмәсә, өченче бәбәйне табарга шәһәргә китәләр. Анда җир бирсәң, ул миллион сум. Авылда миллион сум акча бирсәң, 30 сутый җир белән бер дигән каралты-куралы өй алып була. Шуңа күрә бу әйберне дә әз генә хөкүмәткә уйларга кирәктер. Сайлау мөмкинлеге бирергә. Тели икән, җир алсын, тели икән – күпмедер акча.

Әлбәттә, тәкъдир язылган. Аны беркем дә үзгәртә алмый. Әмма яхшы киләчәк булсын өчен, балаларыбыз булсын өчен, илебез матур булсын өчен тырышырга кирәк. Аллаһы Тәгалә каршысында безнең шушы тырышлыгыбыз бәяләнә. Аллаһы Тәгалә һәркайсыбызга хәерле гомерләр, сәламәтлек бирсә иде.

Нәсел дигәннән, тагын бер генә сүз әйтим әле. Нәселне кайгыртырга кирәк дип әйттем бит инде. Телевизорда шундый абсурд әйберләр бара. Менә монда бер пункт бар, телевидениедәге начар әйберләрне контрольгә алырга, Ислам каналы булдырырга дигән. Исем кушуда Балтач районы үрнәген алырга дидек бит инде. Ел саен район буенча кушылган балаларның исеменә анализ ясыйбыз. Быел 400гә якын баланың 11 дә генә безгә ошамаган исем бар иде.

Менә карагыз, этләр конкурсы була телевизордан, мәчеләрнеке була, атларныкы була кайвакыт. Родословныеннан башка берсен дә кертмиләр. Родословное булмаса, выставкада басып торалмый. Кызларга безнең эт- белән мәченекенә хәтле дә игътибар юк. Әз генә балаларыбыз нәселнең нәрсә икәнен белеп үссеннәр иде. Никах вакытында баланы никахка әзерләү дигән сүз табын әзерләү генә түгел, яхшы нәселдәге кыз белән таныштыру дигән сүз.

Аллаһы Тәгалә һәркайсыбызга сабырлыклар бирсен. Алга таба бергә-бергә шушы проблемаларны хәл итүдә тырышып эшләргә Аллаһы Тәгалә насыйп итсә иде. Әссәламү галәйкүм вә рахмәтуллахи тәгалә вә бәрәкатүһ.

**Рәфыйк Мөхәммәтшин:** Рәхмәт, Җәлил хәзрәт! СүзнеБөтендөнья татар конгрессы Башкарма комитеты рәисе **Закиров Ринат Зиннур улына** бирәбез. Рәхим итегез, Ринат Зиннурович!

**Ринат Закиров:** Бисмилләәһир-рахмәәнир-рахиим! Хөрмәтле Президент, хөрмәтле Фәрит Хәйруллович, газиз милләттәшләр, дин кардәшләр! Мин сезне татарның рухи мәркәзе, башкалабыз Казанда сәламлим. Безнең мондый җыеныбыз 8 нче тапкыр уза. Без милләтебезне дини яңарыш юлына бастыруда шактый алга китә алдык. Иң мөһиме – халкыбызда диннең әһәмиятен аңла дәрәҗәсе күзгә күренеп үсте. Һичшиксез, мондый эшләрнең нигезендә дин әһелләренең фидакарь хезмәте ята. Сез шатлыкта да, кайгыда да милләттәшләребезнең рухи терәге булып торасыз.

Бүген татар халкының милли үзенчәлегенә төрле куркынычлар яный. Һәм күрәбез, боларга каршы торырлык бердән бер көч – ул безнең ислам динебез. Безнең төп максатыбыз – татар милләте булып сакланып калу. Шуны аңлап, Бөтендөнья татар конгрессы инде ничә еллар дин әһелләре белән хезмәттәшлек алып бара. Бу безнең иң мөһим проектларыбызның берсе.

Бүген милли тәрбия эшендә имамнарның өлеше искиткеч зур. Халкыбызны мәчетләргә җәлеп итү, аңа иман тәрбиясен бирү – болар барсыда сезнең хезмәтегез. Милләтебезнең асыл сыйфатлары шушы иман тәрбиясе аша туплана. Иманлы милләтнең генә киләчәге бар. Әйтергә кирәк, иман милләт балаларын яман эшләрдән, гөнаһлы уйлардан саклый. Без куанып әйтә алабыз, илебездә XX нче гасырның иң куркыныч афәте булып торган эчкечелек галәмәте соңгы елларда күзгә күренеп чигенә. Ә бу гаиләләрнең ныклыгы, балалар бәхете дигән сүз. Ләкин тынычланырга иртә әле. Имамнарның тырыш эшчәнлеге аркасында халкы дин юлына баскан, мәчетләре гөрләп эшләп торган, кибетләрендә аракы сатылмый торган авыллар әлегә бармак белән генә санарлык.

Тик шулай да тормышыбызда милләтебезнең асыл сыйфатлары белән бәйле күренешләр артканнан арта бара. Бүген халкыбызның матур гадәтләре яңадан торгызыла. Шул исәптән никах мәҗлесләре, исем кушу, сөннәткә утырту, Коръән ашлары уздыру – болар барсы да имамнар тырышлыгы белән башкарыла.

Дини яңарыш белән тагын бер матур күренеш турында әйтмичә булмый. Күп кенә гаиләләрдә ислам дине – ул гыйбадәт кылу гына түгел, ә яшәү рәвеше дә. Мондый гаиләләрдә балаларны кечкенәдән үк олыларны хөрмәт итәргә, кешенекенә тимәскә өйрәтәләр. Ислам кануннарына нигезләнгән милли тәрбия бирәләр. Иң мөһиме мондый гаиләләр ишле булулары белән аерылып тора.

Илебез киңлекләрендә шушындый гаиләләр белән дан тоткан авыллар байтак. Әйтик, Татарстанның Борбаш, Ваһит авыллары, Чувашстанның Урмай, Шыгырдан, Тукай авыллары, Самараның Гали, Пензаның Урта Әләзәне, Мордовиянең Әҗүркәсе һ.б. Бу авылларның урамнары бала-чаганың шат авазларыннан гөрләп тора, тормышлары да бәрәкәтле. Чөнки халык тырышып эшли, үз көнен үзе күрә.

Быел Бөтендөнья татар конгрессы оешуга 25 ел була. Шушы чорда милләтебез искиткеч зур үзгәрешләр кичерде. Беренчедән, аның бердәмлеге ныгыды, икенчедән, халкыбызның милли аңы үсте. Өченчедән, ислам диненә таянып, иманы ныгыды. Бөтендөнья татар конгрессы эшчәнлеге халкыбыз тарафыннан киң яклау тапты. Бүген конгресс сафларында 40 илдән 500гә якын оешма исәпләнә. Һәр төбәктә шушы оешмалар тирәсендә тупланып, милләттәшләребез хакимиятләр белән хезмәттәшлек аркылы искиткеч файдалы эшләр башкаралар. Аларны татар итеп яшәтү өчен мөмкинлекләр бар.

Төп оешмалар кырында яшьләр оешмалары, хатын-кызларның “Ак калфак” оешмалары, эшмәкәрләрне берләштергән бизнес-клублары, үзешчән сәнгать коллективлары, төбәк тарихын өйрәнүчеләр җәмгыятьләре һ.б. шундый кирәкле структуралар эшли. Әлбәттә, аларның эшчәнлеге Сабантуйлар оештыру белән генә чикләнми. Киресенчә, тормыш үзе куйган мең төрле сорауга җавап эзли. Милләттәшләребез татар традицияләрендә яшәргә тырыша. Бу бит татар дөньясының көче дигән сүз.

Бүген татар кешесе кайда гына яшәмәсен, нинд игенә тормыш кичермәсен, ул Татарстанга өмет белән карый, Казанны рухи мәркәзе дип саный. Шуңа да меңләгән милләттәшләребез Казанны килеп күрү теләге белән, Татарстан белән танышуны үзләренең бурычлары дип саный. Казанны күрергә теләүче туристлар елдан-ел арта бара. Һичшиксез, тарихи ватаныбыз Татарстанның зур уңышлары белән бәйле.

Әлбәттә, һәр татар кешесе Татарстанның уңышларына куанып яши. Шуңа да күп кенә илләргә, күп кенә җирләргә безнең спортчыларыбыз бармасын, анда аларның үз җанатарлары да бар. Шушы 25 ел дәверендә Бөтендөнья татар конгрессының дистәләгән проектлары тормышка ашырыла. Без татар дөньясының уртак тормышын булдыру эшендә милләтебезнең бик күп катламнарына, шул исәптән яшьләргә, хатын-кызларга, дин әһелләренә, мәгариф хезмәткәрләренә, авыл эшмәкәрләренә, бизнес вәкилләренә, галимнәргә, тарихчыларга, әдәбият, сәнгать әһелләренә, иҗат кешеләренә таянабыз. Шушы проектлар нигезендә Казанга ел саен меңләгән милләттәшләребез килеп тора. Болар милләтебезне берләштерүгә хезмәт итә торган конкрет эшләр.

Без бик үзенчәлекле милләт. Бүген дөньяның 40 илендә татарлар тупланып яши. Чит илләрдә яшәсәләр дә милләттәшләребез татар булып калырга, туган телне, гореф-гадәтләребезне, милли мәдәниятне сакларга тырыша. Әйтик, Ауропа берлегенә кергән 22 ел яшәүче милләттәшләребез Ауропа татарлары альянсы оештырдылар. Һәм бу оешма Европа Парламенты каршында теркәлде. Ә бу аларда милли мәнфәгатьләрне якларга зур мөмкинлекләр ача, чөнки Европа берлегендә милли оешмаларга ярдәм итү йөзеннән төрле чаралар корылган.

Татарстанның читтә яшәүче милләттәшләргә ярдәме турында да әйтмичә булмый. Милләтебезне саклау һәм яшәтү эшендә Сабантуй бәйрәмнәренең әһәмияте дә искиткеч зур. Быел гына дөняның 32 илендә һәм Рәсәйнең 59 төбәгендә Сабантуй бәйрәмнәре уздырыла. Аларның кайберләрендә 40-50 мең кеше катнашуы гына да бу чараларның масштабларын күрсәтә. Мең еллык тарихы булган Сабантуй бәйрәмнәре дин әһелләре йогынтысы белән бүген күп җирләрдә хәмерсез уздырыла. Монысы да уртак уңышыбыз. Шушы милли Сабантуйларыбыз татар халкын Татарстанны дөньяга танытучы чараларның үтемлеләреннән санала.

Әгәр без татарның XX йөз башында булган көчле мәдәни күтәрелешенә күз салсак, анда татар зыялыларының һәм дин әһелләренең бердәмлеген күрәбез. Кызганыч, XX гасыр дәвамында, совет чорында бу бердәмлек юкка чыкты. Бүген татар дөньясында барган рухи яңарышта нәкъ менә шушы бердәмлек җитешми. Татар зыялылары белән уңышлы хезмәттәшлек итеп, аларны дингә тарту – бүген дин әһелләренең һәм милли җәмәгатьчелекнең уртак бурычы булып тора. Мондый хезмәттәшлек халкыбызның интелектуаль потенциалын үстерүгә ярдәм итәчәк.

Барыбыз да беләбез, борынгы заманнарда ук татарларда дин әһелләренең абруе югары булган. Димәк үзләренең язмышларын халыкка хезмәт итүгә багышлаган хөрмәтле хәзрәтләр зур җаваплылык тоеп яшәргә тиеш. Һәм имам халкыбыз өчен иман-әхлак үрнәге булып торсын иде. Без инде форумнарның 8нчесен уздырабыз. Бу мөһим мәсьәләләр турында безнең әле җитди сөйләшү алып барганыбыз юк. Барыбыз да бу турыда уйлансак иде.

Җыеннарыбызның нәтиҗәсе буларак, без 3 ел элек форумның Координацион шурасын төзегән идек. Әйе, беренче чорда ул үзенең вазыйфасын үтәп килде. Ә иң мөһиме – без аның кирәклеген аңладык. Ләкин бүген тормыш яңа таләпләр куя. Дин өлкәсендә дә зур үзгәрешләр бара. Болгар ислам академиясе ачылуы да алдыбызга яңа бурычлар йөкли. Форум корган Координацион шура тормыш куйган яңа мәсьәләләргә җавап табарлык интеллектуаль көч булсын иде. Залда утырган имамнарның берсе дә моңа каршы килмәс дип уйлыйм.

Күреп торабыз Координацион шураның эш күләме елдан-ел арта бара. Минем фикеремчә, ул Координацион шураның даими эшләп торучы, башкаручы директоры булырга тиеш. Бу мәсьәләне форумның резолюциясенә аерым пункт рәвешендә кертергә тәкъдим итәм. Мин Бөтендөнья татар конгрессы җитәкчесе буларак сезнең белән зур куанычым белән уртаклашырга телим.

Ниһаять, безнең хөрмәтле дин әһелләребез туган телебезгә йөз белән борылдылар. Әлегә сүз Татарстан мәчетләре турында гына бара. Татарстан мәчетләрендә җомга вәгазьләрен татар телендә генә алып барырга дигән карар кабул иттеләр. Форсаттан файдаланып, без Татарстан мөфтие Камил хәзрәт Сәмигуллинга конгресс исеменнән олы рәхмәтләребезне җиткерәбез. Мин ышанам, мондый матур үрнәк Татарстан белән генә чикләнмичә, бөтен илгә таралыр. Бәхәссез, халкыбызны милләт итеп саклау өчен мондый чара иң кирәкле гамәлләрнең берсе. Сезгә барыгызга да бу изге эшләрдә уңышлар телим! Рәхмәт!

**Рәфыйк Мөхәммәтшин:** Рәхмәт, Ринат Зиннурович! Киләсе сүзебезне Россия Федерациясе мөселманнары Үзәкләштерелгән дини оешмасының Мәскәү Җәмигъ мәчете имам-хатыйбы **Ислам хәзрәт Зариповка** бирәбез! Рәхим итегез!

**Ислам хәзрәт Зарипов:** Бисмилләәһир-рахмәәнир-рахиим! Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Хөрмәтле президент Рустам Нургалиевич! Кадерле остазларым Рафик Мухаметшович һәм Рушан-хәзрәт! Газиз мөфтиләр, имамнар, милләттәшләр! Әссәламү галәйкүм вә рахмәтуллахи тәгалә вә бәрәкатүһ! Барыбызга Аллаһы Тәгаләнең сәламнәре, рәхмәтләре, бәрәкәтләре булса иде!

Иң башта, Татарстан Республикасының җитәкчеләренә һәм Бөтендөнья татар конгрессына күп еллар дәвамында бу форумны оештыру өчен һәм күп башка динебезнең һәм милләтебезнең үсешенә багышлаган проектларны алып барулары өчен олы рәхмәтләремне белдерәсем килә. Сезгә барыгызга да Аллаһы Тәгаләнең чиксез рәхмәтләре яусын һәм шушы изге эшләрегез дәвамлы һәм нәтиҗәле булсын!

Монда бүген бик күп авыл хуҗалыгы турында сөйләшенде, ничек авылда динне сакларга. Анысы, әлбәттә, бик мөһим. Әмма, хөрмәтле җәмәгать, бүгенге заманда безнең күп яшьләребез зур мегаполисларда яши. Шуңа күрә мегаполисларда безнең халкыбызга динне ничек саклап калу һәм гореф-гадәтләрне тарату юлларын табу – бу безнең бурычыбыз.

Аллаһның чиксез рәхмәте белән заманнар кардиналь рәвештә үзгәрде. Һәм халкыбызның каршысында күп яңалыклар ачылды. Бүген татарлар күбесенчә белемле, һөнәрле, нык тормышлы, Россия халыклары һәм дөньяның башка халыклары белән нык элемтәдә булып, аларның яшәү рәвешләрен бик яхшы таныйлар. Ләкин шул ук вакытта, кызганычка каршы, динебезгә, телебезгә һәм милли тормышка кызыксыну азая бара.

Бүгенге көндә халкыбызда ике төрле капма-каршы тенденция күренә. Берәүләре диннең радикаль формаларын кабул итеп, иҗтимагый һәм милли тормыштан баш тарталар. Ә икенчеләре татарлыкны һәм динне Сабантуйда катнашу һәм бәлешләр ашау белән генә бәйләп, мәчет-мәдрәсәләрдән читтә торалар. Һичшиксез, икесе дә дөрес түгел. Ә туры юл уртада.

Бу хәлләр күп сәбәпле булса да, без – татар дин әһелләре аны туктату өчен көчебез җиткән эшләрне алып барырга тиешбез. Чөнки ул безнең төп вазыйфабыз. Аның өчен хөрмәтле бабаларыбыз үрнәк буенча, яңа форсатлар табып, халкыбыз белән заманча сөйләргә тиешбез. Ничек Аллаһ Раббыбыз Пәйгамбәрләрне үз халыкларының телләрендә җибәрде. Без дә, Пәйгамбәрләрнең варислары буларак, халкыбызның заманга карата сүзләр һәм фикерләр сайлап сөйләргә тиешбез.

Бүген фән һәм пиар технологияләр, һәр көн яңа ачышлар дөньяга китерә. Алар артыннан өлгермәсәк, халкыбызның артыннан да өлгермәбез. Һәм нәтиҗәдә югалтырбыз. Аллаһы Тәгалә шушы хәлгә калдырмасын. Әмма үзегез дә яхшы беләсез, Аллаһның ярдәме хәрәкәт итүчеләргә генә була. Бу хәлне үзгәртү өчен, минем фикерем буенча, борынгы бабаларыбыз кебек дини укыту системасыннан башларга кирәк. Әмма хәзерге заманда бу күп дәрәҗәле системада иң мөһиме мәчетләр каршында якшәмбе мәктәпләре. Чөнки нәкъ аларга кечкенә балалардан башлап, олы яшьләргә кадәр иң күп халык килеп, дин белән танышалар. Шуңа күрә шушы мәктәпләргә иң зур игътибар биреп, тәҗрибәле укытучылар куярга, кызыклы дәресләр программага сайларга, матур һәм җиңел укыла торган китаплар бастырып, башка бүгенге заманда тәрбия системасында кулланган методларны кертергә кирәк. Һәм шул ук вакытта без аңларга тиешбез, шушы курсларга килгән халыктан без дин галимнәрен, я коръән хафизларын, я гарәп телен белүчеләрне, хәттә имамаларны да әзерләмибез, ә дингә мәхәббәт тәрбиялибез, шунлыктан программалар бик җиңел булып, матур итеп бүгенге заманда илебездә яшәгән дөрес мөселман булу өчен, экстремизм идеологиясыннан саклану өчен иң кирәкле дин нигезләре белән таныштырырга тиеш. Шушы курсларда гакыйдә, гыйбәдәт, тәфсир, Пәйгамбәребез (с.г.в.)нең тарихы һәм әхлак дәресләре белән бергә татар халкында ислам тарихы да мәҗбүри укытылырга тиеш. Мәсәлән, бездә, Мәскхәүдә бәгъзе курсларда укыла торган татар халкында ислам тарихы башка милләтләрдән булган дин кардәшләребез дә кызыксынып укый.

Икенчедән, мәчет-мәдрәсәләребездә тарих, психология, фәлсәфә, икътисад һәм башка төрле-төрле фәннәрдән актуаль темаларга тирән белүче галимнарны чакырып ачык лекцияләр һәм семиннарлар үткәрү, күргәзмәләр оештыру, яңа китаплар тәкъдим итү, кино күрсәтү һәм башка мәдәни программаларны үткәрү булырга тиеш. Мәсәлән, безнең Мәскәү мәчетләрендә һәм башка урыннарда күп еллар үткәрелә торган шундый төрле дини-мәдәният программалары күп халыкның игътибарын тарта.

Өченчедән, мәхәлләләребездә хәйрия үзәге дә булырга тиеш, чөнки бер беребезгә ярдәм итү динебезнең иң бөек нигезләреннән булып, кешләргә өмет бирә һәм күңелләрен ача.

Кызыксынучылар бу турыда күбрәк бер ничә ел өлек чыккан “Башлангыч дини белемнең өч нигезе” исемендәге мәкәләмдә укы ала.

Ә хәзер югары дини белем турында бер-ике сүз дә әйтәсем килә. Һичшиксез, бүгенге заманда халкыбызга файда китерә торган, фәтвалар бирергә әзер булган зур дин галимнәре бик кирәк. Шундый галимнәр дини белемен тирән белүе белән бергә дөньяви фәннәрен, халык иктисадый-иҗтимагый тормышларын яхшы танырга тиешләр. Аның өчен югары дини йортларында дини булмаган иң яхшы университетларда, академиялардә укытылган дәрәҗәсендә дөньяви фәннәре дә бирелергә тиеш, ә дини дәресләр иске китаплар һәм борынгы гасырларда кулланган прогаммалар буенча түгел, ә хәзерге заманда хосусый рәвештә әзерләнгән дәрес китаблар, яңа методиклар аркылы укытылырга тиеш. Аларны әзерләү өчен, әлбәттә, мөселман дөньясында булган тәҗрибәне өйрәнергә кирәк, әммә аның белән бергә бу турыда булган халкыбызның мирасын да, Россия һәм көнбатыш илләрендә бик җитди булган академик ислам тикшерүләрен дә онытмаска кирәк һәм һәр тарафтан безгә кулай булган иң яхшы казанышларны алып, үзебезнең системага куярга бик файдалы булыр, дип уйлыйм.

Мәсәлән, халкыбызның күренекле галиме Муса Җәруллаһ Бигиев үзе күп еллар дәвамында Россияда, ислам дөньясыда, Европада, хәттә Һиндстанда һәм Японияда да күп төрле укыту системаларын күреп, дини һәм дөньяви фәннәрне тирән өйрәнеп, гомернең соңгы елларында 1946-нче елда язылган «Аль-джамиʻа аль-исламийа аль-ʻилмийа» («Гыйльми ислам университеты») китабында ислам университетында мөҗтәһитләр/мөфтиләр әзерләү програмасын тәкъдим иткән. Кызыксынучылар, аның турында үткән елда чыккан “Муса Бигиевның ислам университеты концепсиясе” исемле мәкәләбездә укый алырлар.

Һичшиксез, бүгенге заманда бу галимыбыз тәкъдим иткән концепсиясын тулысынча алып кулланырга мөмкин түгел, әммә хәзерге татар илаһиятен яңадан торгызырга ниятләгән университетлар һәм академияләр аны өйрәнмичә, максатларына ирешмәсләр.

Халкыбызның тагын бер бөек галиме мөфти Ризаэтдин Фахретдин:

“Аллаһы Тәгаләдән файдалы гыйлем сорагыз һәм Аңа файдасыз гыйлемнән сыеныгыз!”хәдиснең аңлатмасында: “Һәр гасырда һәм һәр өлкәдә мөселманнар үзләре өчен нинди гыйлемнәр файдалы һәм нинди гыйлемнәр файдасыз икәнлеген тикшереп торырга, мәдрәсә программаларын шуңа яраклаштырырга, шәкертләрнең гомерләрен мәгънәсез урынга әрәм итүдән сакларга тиешләр. Чөнки кайбер гасырда һәм кайбер мәмләкәт өчен файдалы булган кайбер гыйлемнәр икенче бер мәмләкәттәге һәм башка гасырдагы халыклар өчен файдасыз, бәлки зарарлы булырга һәм кайбер заманнарда зарарлы саналган гыйлемнәр икенче бер гасырда файдалы булырга мөмкин” – дип, язган иде.

Шунысын да әйтәсем килә. Татар илаһиятенең байлыгын бөтен дөньяга ачу да безнең өстебездә инсаният каршысында булган зур бурыч. Чөнки, миңа калса, хөрмәтле бабаларыбыз калдырган мирасында бүгенге заманның глобаль проблемаларының чишелеше табылуы да мөмкин. Үткән айда Ш.Мәрҗани исемендәге тариих институты Оксвордта инглиз телендә Алтын Урда тарихына багышланган китапны матур итеп тәкъдим итте. Шулай ук татар дини фикерләр турында китап инглизчә, гарәпчә, төрекчә һәм башка телләрдә бөтен дөньяга таратылырга тиеш дип уйлыйм.

Хөрмәтле мөфтиебез, Равил хәзрәт Гайнетдинның хикмәтле сүзләренә кушылып, тагын бер кат кабатлыйм. Өмет итәбез, бу әһәмиятле вазыйфаны оештырган Болгар ислам академиясе чынлап зур фәнни тикшеренү академик үзәге булып, бөтен дөньяга татар дини мәктәпнең гуманистик көчен ачып үтә алыр, Иншаллаһ. Аллаһ Раббыбыз изге хезмәтләребездә ярдәмнәрен, бәрәкәтләрен бирсә иде. Чынлап та файдалы гыйлем биреп, файдасы булмаганнардан сакласа иде.

Хөрмәтле Президентыбыз, форсаттан фадаланып, сезгә китапларымны бүләк итәргә телим.

**Рәфыйк Мөхәммәтшин:** Рәхмәт! Хөрмәтле җәмәгать, безнең вакытыбыз күптән тәмам. Хәзер безгә резолюцияне кабул итәсе калды. Теркәү вакытында сезнен һәрберегезгә дә резолюция проекты тапшырылган иде. Шушы резолюцияне, нигездә, каршылар булмаса, кул күтәреп раславыгызны сорыйбыз. Җыенда яңгыраган чыгышларда күтәрелгән тәкъдимнәрне өстәп, тулыландырылган текстны оештыру комитеты татар конгрессының рәсми сайтына урнаштырачак. Ә хәзер нигездә шушы резолюцияне кемнәр кабул итәргә риза, шуларны кулларын күтәрергә сорыйм.

Төшерегез.

Каршылар? Юк.

Битарафлар? Юк.

Бердәм кабул ителде. Рәхмәт!

Бертавыштан кабул ителде.

**РЕЗОЛЮЦИЯ КАБУЛ ИТЕЛӘ**

Безнең форумда катнашкан өчен Татарстан Республикасы Президенты Рөстәм Нургалиевич Миңнехановка, ТР Дәүләт Советы рәисе Фәрит Хәйрулла улы Мөхәммәтшинга зур рәхмәтләребезне әйтәбез. Һәм сезнең барыгызга да бик зур рәхмәт килүегез өчен, катнашуыгыз өчен, бүген һәм кичә әйткән фикерләрегез өчен. Алга таба да шулай бергәләп җыелып, үзебезне борчыган мөһим проблемалар хакында сөйләшү өчен мөмкинлек табарбыз дип уйлыйм.

Игътибар! Иртәгә Болгарга бару өчен сәгать иртәнге 4тә кунакханәләрдән чыгып, автобусларга утырабыз. Барыбызга да исән-сау барып, көнне матур итеп уздырырга язсын.

Әссәләмәгәләйкүм үә рахмәтуллаһ үә бәракәтүһ.